P9_TA(2021)0425

Στρατηγική «Από το αγρόκτημα στο πιάτο»

Ψήφισμα του Ευρωπαϊκού Κοινοβουλίου της 20ής Οκτωβρίου 2021 σχετικά με τη στρατηγική «Από το αγρόκτημα στο πιάτο» για ένα δίκαιο, υγιές και φιλικό προς το περιβάλλον σύστημα τροφίμων (2020/2260(INI))

(2022/C 184/01)

Το Ευρωπαϊκό Κοινοβούλιο,

— έχοντας υπόψη τη Συνθήκη για τη λειτουργία της Ευρωπαϊκής Ένωσης (ΣΛΕΕ), και ιδίως τα άρθρα 11, 13, 39, το άρθρο 168 παράγραφος 1, το άρθρο 169 παράγραφος 1, το άρθρο 191, το άρθρο 192 παράγραφος 1, καθώς και το άρθρο 349,

— έχοντας υπόψη τη Διεθνή Συνθήκη του 2004 σχετικά με τους φυτογενετικούς πόρους για τη διατροφή και τη γεωργία,

— έχοντας υπόψη τον κανονισμό (ΕΕ) 2019/1381 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, για τη διαφάνεια και τη βιωσιμότητα της αξιολόγησης κινδύνου στην αλυσίδα τροφίμων στην ΕΕ (1),

— έχοντας υπόψη τον κανονισμό (ΕΕ) 2019/6 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2018, για τα κτηνιατρικά φάρμακα (2),

— έχοντας υπόψη τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά (3), την οδηγία 2009/128/ΕΚ του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τον καθορισμό πλαισίου κοινοτικής δράσης με σκοπό την επίτευξη ορθολογικής χρήσης των γεωργικών φαρμάκων (4) και τον κανονισμό (ΕΚ) αριθ. 1185/2009 του Ευρωπαϊκού Κοινοβουλίου και του Συμβουλίου, της 25 Νοεμβρίου 2009, σχετικά με τις στατιστικές για τα γεωργικά φάρμακα (5),

— έχοντας υπόψη την οδηγία 2001/18/ΕΚ του Ευρωπαϊκού Κοινοβουλίου και του Συμβουλίου, της 12ης Μαρτίου 2001, για τη σκόπιμη ελευθέρωση γενετικώς τροποποιημένων οργανισμών στο περιβάλλον (6),

— έχοντας υπόψη την οδηγία 2000/60/ΕΚ του Ευρωπαϊκού Κοινοβουλίου και του Συμβουλίου, της 23ης Οκτωβρίου 2000, για τη θέσπιση πλαισίου κοινοτικής δράσης στον τομέα της πολιτικής των υδάτων (7), την οδηγία 2006/118/ΕΚ του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006, σχετικά με την προστασία των υπόγειων υδάτων από τη ρύπανση και την υποβάθμιση (8) και την οδηγία 91/676/ΕΟΚ του Συμβουλίου της 12ης Δεκεμβρίου 1991 για την προστασία των υδάτων από τη νιτρορύπανση γεωργικής προέλευσης (9),

— έχοντας υπόψη την οδηγία 98/58/ΕΚ του Συμβουλίου, της 20ής Ιουλίου 1998, σχετικά με την προστασία των ζώων στα εκτροφεία (10), την οδηγία 1999/74/ΕΚ του Συμβουλίου, της 19ης Ιουλίου 1999, περί των στοιχειωδών απαιτήσεων για την προστασία των ωοπαραγωγών ορνίθων (11), την οδηγία 2007/43/ΕΚ του Συμβουλίου, της 28ης Ιουνίου 2007, σχετικά με τον καθορισμό ελάχιστων κανόνων για την προστασία των κοτόπουλων που εκτρέφονται για την παραγωγή κρέατος (12), την οδηγία 2008/120/ΕΚ του Συμβουλίου, της 18ης Δεκεμβρίου 2008, για τους στοιχειώδεις κανόνες για την προστασία των χοίρων (13), την οδηγία 2008/119/ΕΚ του Συμβουλίου, της 18ης Δεκεμβρίου 2008, για τη θέσπιση στοιχειωδών κανόνων για την προστασία των μόσχων (14), τον κανονισμό (ΕΚ) αριθ. 1/2005 του Συμβουλίου, της 22ας Δεκεμβρίου 2004, για την προστασία των ζώων κατά τη μεταφορά και συναφείς δραστηριότητες (15), τον κανονισμό (ΕΚ) αριθ. 1099/2009 του Συμβουλίου, της 24ης Σεπτεμβρίου 2009, για την προστασία των ζώων κατά τη θανάτωσή τους (16), τον κανονισμό (ΕΕ) 2016/429 του Ευρωπαϊκού Κοινοβουλίου και του Συμβουλίου, της 9ης Μαρτίου 2016, σχετικά με τις μεταδοτικές νόσους των ζώων και για την τροποποίηση και την κατάργηση ορισμένων πράξεων στον τομέα της υγείας των ζώων («νόμος για την υγεία των ζώων») (17) και την οδηγία 2010/63/ΕΕ του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2010, περί προστασίας των ζώων που χρησιμοποιούνται για επιστημονικούς σκοπούς (18),

— έχοντας υπόψη την ανακοίνωση της Επιτροπής, της 20ής Μαΐου 2020, με θέμα «Από το αγρόκτημα στο πιάτο — Μια στρατηγική για ένα δίκαιο, υγιές και φιλικό προς το περιβάλλον σύστημα τροφίμων» (COM(2020)0381),

— έχοντας υπόψη το ψήφισμά του της 19ης Ιουνίου 2020, σχετικά με την ευρωπαϊκή προστασία των διασυνοριακών και εποχιακών εργαζομένων στο πλαίσιο της κρίσης της νόσου COVID-19 (19),

— έχοντας υπόψη το ψήφισμά του της 18ης Δεκεμβρίου 2019 σχετικά με την πρωτοβουλία της ΕΕ για τους επικονιαστές (20) και το ψήφισμά του της 23ης Οκτωβρίου 2019 σχετικά με το σχέδιο κανονισμού της Επιτροπής για την τροποποίηση του κανονισμού (ΕΕ) αριθ. 546/2011 όσον αφορά την εκτίμηση των επιπτώσεων των φυτοπροστατευτικών προϊόντων στις μελιφόρους μέλισσες (21),

— έχοντας υπόψη το ψήφισμά του της 28ης Νοεμβρίου 2019 σχετικά με την κλιματική και περιβαλλοντική κατάσταση έκτακτης ανάγκης (22),

— έχοντας υπόψη το ψήφισμά του της 13ης Μαρτίου 2019 σχετικά με την ανακοίνωση «Μια Ευρώπη που προστατεύει: καθαρός αέρας για όλους» (23),

— έχοντας υπόψη το ψήφισμά του της 13ης Σεπτεμβρίου 2018 σχετικά με το ευρωπαϊκό σχέδιο δράσης κατά της μικροβιακής αντοχής (ΜΑ) στο πλαίσιο της προσέγγισης «Μία υγεία» (24),

— έχοντας υπόψη το ψήφισμά του της 17ης Απριλίου 2018 σχετικά με την εφαρμογή του 7ου προγράμματος δράσης για το περιβάλλον (25),

— έχοντας υπόψη το ψήφισμά του της 16ης Μαΐου 2017 σχετικά με την αποδοτική χρήση των πόρων: μείωση της σπατάλης τροφίμων, βελτίωση της ασφάλειας των τροφίμων (26),

— λαμβάνοντας υπόψη το ψήφισμά του της 4ης Απριλίου 2017 σχετικά με τις γυναίκες και τους ρόλους τους στις αγροτικές περιοχές (27), καθώς και το ψήφισμά του, της 16ης Ιανουαρίου 2018, σχετικά με τις γυναίκες, την ισότητα των φύλων και την κλιματική δικαιοσύνη (28),

— έχοντας υπόψη το ψήφισμά του της 7ης Ιουνίου 2016 σχετικά με τις τεχνολογικές λύσεις για τη βιώσιμη γεωργία στην ΕΕ (29),

— έχοντας υπόψη το νομοθετικό του ψήφισμα της 8ης Σεπτεμβρίου 2015 σχετικά με την πρόταση οδηγίας του Ευρωπαϊκού Κοινοβουλίου και του Συμβουλίου που αφορά την κλωνοποίηση των βοοειδών, χοιροειδών, προβατοειδών, αιγοειδών και ιπποειδών που εκτρέφονται και αναπαράγονται για γεωργικούς σκοπούς (30),

— έχοντας υπόψη το ψήφισμά του της 11ης Φεβρουαρίου 2015 σχετικά με την επισήμανση της χώρας προέλευσης για κρέας στα επεξεργασμένα τρόφιμα (31) και το ψήφισμά του, της 12ης Μαΐου 2016, σχετικά με την υποχρεωτική αναγραφή της χώρας καταγωγής ή του τόπου προέλευσης για ορισμένα τρόφιμα (32),

— έχοντας υπόψη τις ειδικές εκθέσεις του Ευρωπαϊκού Ελεγκτικού Συνεδρίου (ΕΕΣ) 15/2020, της 9ης Ιουλίου 2020 με τίτλο «Προστασία των άγριων επικονιαστών στην ΕΕ — Οι πρωτοβουλίες της Επιτροπής δεν έχουν αποφέρει καρπούς», 13/2020, της 5ης Ιουνίου 2020 με τίτλο «Βιοποικιλότητα των γεωργικών εκτάσεων: η συμβολή της ΚΓΠ δεν κατάφερε να αναχαιτίσει τη μείωσή της», 05/2020, της 5ης Φεβρουαρίου 2020 με τίτλο «Ορθολογική χρήση των φυτοπροστατευτικών προϊόντων: περιορισμένη η πρόοδος όσον αφορά τη μέτρηση και τη μείωση των κινδύνων», 02/2019, της 15ης Ιανουαρίου 2019 με τίτλο «Χημικοί παράγοντες κινδύνου στις τροφές μας: Η πολιτική της ΕΕ για την ασφάλεια των τροφίμων μας προστατεύει μεν, αλλά δεν έχουν λυθεί όλα τα προβλήματα», 31/2018 της 14ης Νοεμβρίου 2018 με τίτλο «Καλή διαβίωση των ζώων στην ΕΕ: γεφυρώνοντας το χάσμα μεταξύ φιλόδοξων στόχων και υλοποίησης στην πράξη», και 34/2016, της 17ης Ιανουαρίου 2017 με τίτλο «Καταπολέμηση της σπατάλης τροφίμων: η ΕΕ έχει την ευκαιρία να βελτιώσει την αποδοτικότητα των πόρων της αλυσίδας εφοδιασμού τροφίμων», και 21/2019 της 19ης Νοεμβρίου 2019 με τίτλο «Αντιμετώπιση της μικροβιακής αντοχής»,

— έχοντας υπόψη την έκθεση του Ευρωπαϊκού Οργανισμού Περιβάλλοντος, της 11ης Μαΐου 2020, με τίτλο «Το ευρωπαϊκό περιβάλλον — κατάσταση και προοπτικές 2020: γνώση για τη μετάβαση σε μια βιώσιμη Ευρώπη»,

— έχοντας υπόψη τον ευρωπαϊκό πυλώνα κοινωνικών δικαιωμάτων,

— έχοντας υπόψη τη γνωμοδότηση της Ευρωπαϊκής Επιτροπής των Περιφερειών, του Δεκεμβρίου 2020, για τη στρατηγική «από το αγρόκτημα στο πιάτο» με τίτλο «Από το αγρόκτημα στο πιάτο — η τοπική και η περιφερειακή διάσταση» (NAT-VII/005),

— έχοντας υπόψη το άρθρο 54 του Κανονισμού του,

— έχοντας υπόψη τις γνωμοδοτήσεις της Επιτροπής Ανάπτυξης, της Επιτροπής Διεθνούς Εμπορίου, της Επιτροπής Εσωτερικής Αγοράς και Καταναλωτών και της Επιτροπής Αλιείας,

— έχοντας υπόψη την έκθεση της Επιτροπής Περιβάλλοντος, Δημόσιας Υγείας και Ασφάλειας των Τροφίμων και της Επιτροπής Γεωργίας και Ανάπτυξης της Υπαίθρου (A9-0271/2021),

Α. λαμβάνοντας υπόψη ότι η ανακοίνωση της Επιτροπής σχετικά με τη στρατηγική «από το αγρόκτημα στο πιάτο» καθορίζει μια ολιστική προσέγγιση του ευρωπαϊκού συστήματος τροφίμων, με κεντρικό στοιχείο τη γεωργία ως προμηθευτή τροφίμων, και αναγνωρίζει τη διασύνδεση όλων των παραγόντων σε ολόκληρη την αλυσίδα εφοδιασμού και την κοινή ευθύνη τους για την επίτευξη των στόχων της στρατηγικής, καθώς και τον καίριο ρόλο των γεωργών στην παροχή δημόσιων αγαθών, μεταξύ άλλων και στην καταπολέμηση της κλιματικής αλλαγής· λαμβάνοντας, ωστόσο, υπόψη ότι η στρατηγική πρέπει να λάβει περισσότερο υπόψη τον ρόλο, τα δικαιώματα και τις ευθύνες των καταναλωτών, καθώς και τη μακροπρόθεσμη οικονομική βιωσιμότητα των γεωργών· λαμβάνοντας υπόψη ότι η στρατηγική έχει σημαντικές επιπτώσεις στη γεωργική παραγωγή πλην των τροφίμων και ότι αυτό πρέπει να ληφθεί πλήρως υπόψη·

Β. λαμβάνοντας υπόψη ότι η πρόσφατα δημοσιευθείσα έκθεση του Κοινού Κέντρου Ερευνών με τίτλο «Modelling environmental and climate benchmarks in the agricultural sector with the CAPRI model: Exploring the potential effects of selected Farm to Fork and Biodiversity strategies targets in the framework of the 2030 Climate targets and the post 2020 Common Agricultural Policy» [Μοντελοποίηση των περιβαλλοντικών και κλιματικών φιλοδοξιών στον γεωργικό τομέα με το μοντέλο CAPRI: Διερεύνηση των δυνητικών επιπτώσεων επιλεγμένων στρατηγικών από το αγρόκτημα στο πιάτο και της βιοποικιλότητας στο πλαίσιο των στόχων για το κλίμα για το 2030 και της κοινής γεωργικής πολιτικής για την περίοδο μετά το 2020] καθώς και άλλες πρόσφατες μελέτες καταλήγουν στο συμπέρασμα ότι η υλοποίηση των στόχων της στρατηγικής θα έχει σημαντικό αντίκτυπο στη γεωργική παραγωγή στην ΕΕ· λαμβάνοντας υπόψη ότι οι μελέτες αυτές υπογραμμίζουν την ανάγκη για αξιόπιστες, επιστημονικές εκ των προτέρων εκτιμήσεις επιπτώσεων, οι οποίες θα καλύπτουν τη βιωσιμότητα από οικονομική, κοινωνική και περιβαλλοντική άποψη, καθώς και την ανάγκη να λαμβάνονται υπόψη οι σωρευτικές επιπτώσεις, οι πιθανές αντισταθμίσεις, η διαθεσιμότητα των μέσων για την επίτευξη των στόχων και τα διαφορετικά γεωργικά μοντέλα στα κράτη μέλη στο πλαίσιο τυχόν νομοθετικών προτάσεων στο πλαίσιο της στρατηγικής «Από το αγρόκτημα στο πιάτο»·

Γ. λαμβάνοντας υπόψη ότι το σύστημα τροφίμων της Ευρώπης θα πρέπει να παρέχει υψηλής ποιότητας επισιτιστική και διατροφική ασφάλεια κατά τρόπο που να συμβάλλει στην κοινωνική ευημερία και τη δημόσια υγεία, να διατηρεί και να αποκαθιστά την υγεία των οικοσυστημάτων, να σέβεται τα όρια του πλανήτη και να διασφαλίζει την υγεία και την καλή διαβίωση των ζώων· λαμβάνοντας υπόψη ότι, επί του παρόντος, ολόκληρο το σύστημα τροφίμων είναι υπεύθυνο για μια σειρά επιπτώσεων στην υγεία και την καλή διαβίωση των ανθρώπων και των ζώων, καθώς και στο περιβάλλον, το κλίμα και τη βιοποικιλότητα, συμπεριλαμβανομένης της αποψίλωσης των δασών και της υποβάθμισης του οικοσυστήματος εκτός ΕΕ· λαμβάνοντας υπόψη ότι ο τρόπος με τον οποίο παράγουμε και καταναλώνουμε τρόφιμα, ποτά και άλλα γεωργικά προϊόντα πρέπει να προσαρμοστεί προκειμένου να διασφαλιστεί η συνοχή με τους στόχους βιώσιμης ανάπτυξης (ΣΒΑ), τη Συμφωνία του Παρισιού, τη Σύμβαση για τη βιολογική ποικιλότητα, τη Διεθνή Συνθήκη σχετικά με τους φυτογενετικούς πόρους για τη διατροφή και τη γεωργία και τις πολιτικές και δεσμεύσεις της ΕΕ, καθώς και να επιτευχθεί εν γένει συνεπής ισορροπία μεταξύ των τριών πυλώνων βιωσιμότητας, συμπεριλαμβανομένων του περιβάλλοντος, του κλίματος, της βιοποικιλότητας, της δημόσιας υγείας, της οικονομίας και της οικονομικής προσιτότητας των τροφίμων, της καλής διαβίωσης των ζώων, της οικονομικής βιωσιμότητας για τους γεωργούς και των παραγόντων που βρίσκονται χαμηλότερα στην τροφική αλυσίδα και στις αγροτικές και παράκτιες περιοχές, καθώς και κοινωνικών πτυχών, όπως οι συνθήκες εργασίας και απασχόλησης και των προτύπων υγείας και ασφάλειας· λαμβάνοντας υπόψη ότι πρέπει να ληφθούν υπόψη και άλλοι σημαντικοί παράγοντες, όπως η έρευνα και η καινοτομία, η εμπορική πολιτική και η πολιτική για τα απόβλητα·

Δ. λαμβάνοντας υπόψη ότι είναι αναγκαίο να διασφαλιστούν η συνέπεια και η συνοχή μεταξύ των μέτρων που προβλέπονται από τη στρατηγική «Από το αγρόκτημα στο πιάτο», την κοινή γεωργική και αλιευτική πολιτική, τη εμπορική πολιτική της ΕΕ, τη στρατηγική της ΕΕ για τη βιοποικιλότητα με ορίζοντα το 2030, τη δασική πολιτική της ΕΕ, το πρόγραμμα δράσης για την κυκλική οικονομία, το πρόγραμμα δράσης για τη βιοοικονομία, την κλιματική νομοθεσία της ΕΕ, καθώς και άλλες συναφείς πολιτικές και στρατηγικές της ΕΕ· λαμβάνοντας υπόψη ότι θα πρέπει να τονιστεί ότι όλα τα εισαγόμενα τρόφιμα θα πρέπει να συμμορφώνονται με τα ίδια πρότυπα όσον αφορά τη βιωσιμότητα και την ασφάλεια των γεωργικών τροφίμων που ισχύουν στην ΕΕ·

Ε. λαμβάνοντας υπόψη ότι η Διακυβερνητική πλατφόρμα επιστήμης-πολιτικής για τη βιοποικιλότητα και τις υπηρεσίες οικοσυστημάτων (IPBES) εκτιμά ότι το 90 % της ξηράς προβλέπεται να αλλοιωθεί σημαντικά έως το 2050 και ότι το 75 % της ξηράς έχει ήδη αλλοιωθεί σημαντικά· λαμβάνοντας υπόψη ότι το 85 % της έκτασης των υγροτόπων έχει ήδη χαθεί (33)· λαμβάνοντας υπόψη ότι η βιοποικιλότητα είναι κρίσιμης σημασίας για την επισιτιστική ασφάλεια, την ευημερία των ανθρώπων και την ανάπτυξη σε παγκόσμιο επίπεδο· λαμβάνοντας υπόψη ότι η απώλεια βιολογικών ποικιλιών θέτει την ευρωπαϊκή και παγκόσμια γεωργική παραγωγή, τα συστήματα τροφίμων και τη διατροφή σε κίνδυνο· λαμβάνοντας υπόψη ότι εκτιμάται πως το παγκόσμι0 κοινωνικό και οικονομικό κόστος που σχετίζεται με την υποβάθμιση του εδάφους ανέρχεται σε 5,5-10,5 τρισεκατομμύρια EUR κατ’ έτος (34)·

ΣΤ. λαμβάνοντας υπόψη ότι το περίπου 80 % της αποψίλωσης των δασών παγκοσμίως οφείλεται στην επέκταση των γεωργικών εκτάσεων (35)· λαμβάνοντας υπόψη ότι η ζήτηση στην Ένωση για προϊόντα όπως το φοινικέλαιο, το κρέας, η σόγια, το κακάο, ο αραβόσιτος, η ξυλεία και το καουτσούκ, μεταξύ άλλων και υπό μορφή μεταποιημένων προϊόντων ή υπηρεσιών, αποτελεί σημαντικό παράγοντα αποψίλωσης δασών, υποβάθμισης δασών και εδαφών, καταστροφής οικοσυστημάτων και συναφών παραβιάσεων ανθρωπίνων δικαιωμάτων σε χώρες εκτός ΕΕ και αντιστοιχεί στο 10 % περίπου του παγκόσμιου μεριδίου αποψίλωσης δασών που ενσωματώνεται στη συνολική τελική κατανάλωση (36)· λαμβάνοντας υπόψη ότι η μη βιώσιμη αλιεία έχει σοβαρές αρνητικές επιπτώσεις στη βιοποικιλότητα·

Ζ. λαμβάνοντας υπόψη ότι τα ημι-φυσικά ενδιαιτήματα που εξαρτώνται από τη γεωργία, όπως οι χορτολιβαδικές εκτάσεις, απειλούνται ιδιαιτέρως και η κατάσταση διατήρησής τους είναι σημαντικά χειρότερη από άλλα είδη ενδιαιτημάτων που δεν εξαρτώνται από τη γεωργία· λαμβάνοντας υπόψη ότι το 45 % των ενδιαιτημάτων που εξαρτώνται από τη γεωργία αξιολογούνται ως κακά, σε σύγκριση με το 31 % των λοιπών ενδιαιτημάτων·

Η. λαμβάνοντας υπόψη ότι η αλόγιστη χρήση φυτοφαρμάκων αποτελεί σημαντική πηγή ρύπανσης του εδάφους, των υδάτων και του αέρα και επηρεάζει αρνητικά την ανθρώπινη υγεία, καθώς την υγεία των ζώων και των φυτών· λαμβάνοντας υπόψη ότι, ως εκ τούτου, είναι αναγκαίο να ενταθούν οι προσπάθειες για τη σημαντική μείωση της εξάρτησης και του κινδύνου από επιβλαβή φυτοφάρμακα και της χρήσης τους, καθώς και της χρήσης λιπασμάτων και αντιβιοτικών· λαμβάνοντας υπόψη ότι οι βιώσιμες γεωργικές πρακτικές, όπως η ορθή εφαρμογή της ολοκληρωμένης φυτοπροστασίας, η γεωργοδασοκομία, η αγροοικολογία και οι τεχνικές βιολογικής γεωργίας και γεωργίας ακριβείας, μπορούν να συμβάλουν στην εξεύρεση λύσεων για τη μείωση της χρήσης φυτοφαρμάκων σε επίπεδο ΕΕ και σε παγκόσμιο επίπεδο, και θα πρέπει να ενθαρρύνονται· λαμβάνοντας υπόψη ότι οι επιστημονικές έρευνες (37) δείχνουν ότι τα φυτοφάρμακα μπορούν να μειωθούν σημαντικά χωρίς να επηρεαστούν αρνητικά η κερδοφορία και η παραγωγικότητα, ιδίως όταν συνοδεύονται από αυξημένη διαθεσιμότητα βιώσιμων εναλλακτικών·

Θ. λαμβάνοντας υπόψη ότι, το 2018, οι χώρες μέλη της ΕΕ ενέκριναν την εξαγωγή περισσότερων από 81 000 τόνων φυτοφαρμάκων, τα οποία περιείχαν συστατικά απαγορευμένα στην Ευρώπη (38)· λαμβάνοντας υπόψη ότι αυτά τα επικίνδυνα φυτοφάρμακα μπορούν να θέσουν ακόμη μεγαλύτερους κινδύνους στις χώρες προορισμού τους, διότι οι συνθήκες χρήσης (π.χ. προστατευτικός εξοπλισμός, αεροψεκασμός) δεν είναι πάντα τόσο αυστηρές όσο στην ΕΕ· λαμβάνοντας υπόψη ότι αυτά τα απαγορευμένα φυτοφάρμακα μπορούν να επιστρέψουν στην αγορά της ΕΕ ως κατάλοιπα σε εισαγόμενα τρόφιμα· λαμβάνοντας υπόψη ότι τα προγράμματα παρακολούθησης έχουν δείξει ότι τα κατάλοιπα αρκετών φυτοφαρμάκων που απαγορεύεται να χρησιμοποιούνται στην ΕΕ εντοπίστηκαν σε τρόφιμα που πωλούνται στην αγορά της ΕΕ, στο 4,5 % των περιπτώσεων ακόμη και σε επίπεδα πάνω από το ανώτατο όριο καταλοίπων (ΑΟΚ) που έχει καθοριστεί για τις εν λόγω ουσίες, ώστε να διασφαλίζεται η ασφάλεια των καταναλωτών (39)·

Ι. λαμβάνοντας υπόψη ότι το υπερβολικό βάρος και η παχυσαρκία αυξάνονται με ταχύ ρυθμό στην ΕΕ (40), με το ήμισυ των ενηλίκων να είναι υπέρβαροι ή παχύσαρκοι (41)· λαμβάνοντας υπόψη ότι οι αιτίες του υπερβολικού βάρους και της παχυσαρκίας έχουν πολλές πτυχές, αλλά οι κακές διατροφικές συνήθειες και η κακή διατροφή βρίσκονται μεταξύ των βασικών παραγόντων που οδηγούν σε υψηλή επικράτηση του υπερβολικού βάρους και της παχυσαρκίας·

ΙΑ. λαμβάνοντας υπόψη ότι εκτιμάται ότι στην ΕΕ το 2017 πάνω από 950 000 θάνατοι (ένας στους πέντε) και απώλεια περισσότερων από 16 εκατομμυρίων ετών υγιούς ζωής, κυρίως λόγω καρδιαγγειακών παθήσεων και καρκίνου, συνδέονταν με ανθυγιεινή διατροφή (42)· λαμβάνοντας υπόψη ότι η έκθεση σε χημικές ουσίες που προκαλούν ενδοκρινικές διαταραχές μέσω των τροφίμων και της συσκευασίας των τροφίμων αποτελεί επίσης αυξημένη απειλή για τη δημόσια υγεία (43)·

ΙΒ. λαμβάνοντας υπόψη ότι περίπου το ήμισυ των ζωονοσογόνων ασθενειών που έχουν εμφανιστεί στον άνθρωπο από το 1940 είναι αποτέλεσμα αλλαγών στη χρήση της γης (44)· λαμβάνοντας υπόψη ότι η υγεία των ζώων αποτελεί ουσιώδες στοιχείο οποιουδήποτε βιώσιμου συστήματος τροφίμων και οι επιπτώσεις στην υγεία των ζώων έχουν άμεσες συνέπειες στη βιωσιμότητα του συστήματος τροφίμων·

ΙΓ. λαμβάνοντας υπόψη ότι εκτιμάται ότι 88 εκατομμύρια τόνοι απορριμμάτων τροφίμων παράγονται στην ΕΕ κάθε χρόνο, με το εκτιμώμενο κόστος των σπαταλημένων τροφίμων να είναι 143 δισεκατομμύρια EUR (45)· λαμβάνοντας υπόψη ότι τα απόβλητα τροφίμων έχουν τεράστιες περιβαλλοντικές επιπτώσεις, που αντιπροσωπεύουν περίπου το 6 % των συνολικών εκπομπών αερίων του θερμοκηπίου στην ΕΕ (46)· λαμβάνοντας υπόψη ότι στους κορυφαίους συνεισφέροντες στη σπατάλη τροφίμων στην ΕΕ συγκαταλέγονται τα νοικοκυριά (53 %) και η μεταποίηση (19 %) (47)· λαμβάνοντας υπόψη ότι το 10 % της σπατάλης τροφίμων στην ΕΕ συνδέεται με την επισήμανση ημερομηνίας και τις παρανοήσεις εκ μέρους των καταναλωτών όσον αφορά τον τρόπο ανάγνωσης και τη χρήση του συστήματος επισήμανσης ημερομηνίας (48)·

ΙΔ. λαμβάνοντας υπόψη ότι ο όγκος των πωλήσεων αντιβιοτικών σε ευρωπαϊκές κτηνοτροφικές εκμεταλλεύσεις μειώθηκε κατά 18,5 % μεταξύ του 2011 και του 2016 (49), με αποτέλεσμα τη μείωση της επιβάρυνσης της γεωργίας με αντιβιοτικά κατά 35 % την περίοδο 2011-2018, ενώ στην πλειονότητα των κρατών μελών η κατανάλωση αντιμικροβιακών στα ζώα παραγωγής τροφίμων είναι χαμηλότερη ή πολύ χαμηλότερη από ό,τι στους ανθρώπους (50)· λαμβάνοντας υπόψη, ωστόσο, ότι υπάρχουν μεγάλες διαφορές μεταξύ των κρατών μελών και ότι η κατανάλωση ορισμένων αντιμικροβιακών εξακολουθεί να είναι υπερβολικά υψηλή (51)· λαμβάνοντας υπόψη ότι η αντοχή στα αντιμικροβιακά αποτελεί σοβαρή απειλή για την ανθρώπινη υγεία· λαμβάνοντας υπόψη ότι η μείωση και η ελαχιστοποίηση της χρήσης αντιβιοτικών στη ζωοτεχνία θα συμβάλει στην επιβράδυνση της εμφάνισης και εξάπλωσής της·

ΙΕ. λαμβάνοντας υπόψη ότι, ήδη το 2018, η Διακυβερνητική Επιτροπή για την Κλιματική Αλλαγή (IPCC) δημοσίευσε την ειδική έκθεσή της για τις επιπτώσεις της υπερθέρμανσης του πλανήτη κατά 1,5o C, σύμφωνα με την οποία ο περιορισμός της υπερθέρμανσης του πλανήτη στον 1,5o C απαιτεί ταχείες, εκτεταμένες και άνευ προηγουμένου αλλαγές σε όλες τις πτυχές της κοινωνίας· λαμβάνοντας υπόψη ότι η κλιματική αλλαγή και η απώλεια βιολογικής πολυμορφίας συνιστούν αυξανόμενες απειλές για την επισιτιστική ασφάλεια και τα μέσα διαβίωσης με επαναλαμβανόμενες ξηρασίες, πλημμύρες, δασικές πυρκαγιές και νέα παράσιτα· λαμβάνοντας υπόψη ότι τα συστήματα τροφίμων ευθύνονται για το 29 % των παγκόσμιων εκπομπών αερίων του θερμοκηπίου και έχουν σημαντική επίπτωση στο κλίμα, τη βιοποικιλότητα, το νερό, τον αέρα, το έδαφος και τις καταβόθρες διοξειδίου του άνθρακα· λαμβάνοντας υπόψη ότι ο γεωργικός τομέας της ΕΕ παράγει περίπου το 10 % των συνολικών εκπομπών αερίων του θερμοκηπίου της ΕΕ με σημαντικές διακυμάνσεις μεταξύ των κρατών μελών, με τη γεωργία να αντιπροσωπεύει ποσοστό μεταξύ 3 % και 33 % των εθνικών εκπομπών αερίων του θερμοκηπίου (52)·

ΙΣΤ. λαμβάνοντας υπόψη ότι οι εκπομπές αερίων του θερμοκηπίου από την ευρωπαϊκή γεωργία έχουν μειωθεί κατά περίπου 20 % από το 1990· λαμβάνοντας υπόψη ότι οι μειώσεις των εκπομπών αερίων του θερμοκηπίου στη γεωργία έχουν επιβραδυνθεί σημαντικά από το 2012 και έχουν μάλιστα αυξηθεί με την πάροδο ορισμένων ετών (53)· λαμβάνοντας υπόψη ότι η γεωργία μπορεί να συμβάλει ενεργά στη δέσμευση του άνθρακα αυξάνοντας τις φυσικές καταβόθρες διοξειδίου του άνθρακα μέσω της υιοθέτησης λύσεων που βασίζονται στη φύση και το οικοσύστημα, όπως η ευρεία αμειψισπορά, η ενδιάμεση καλλιέργεια, η μόνιμη καλλιέργεια, η γεωργοδασοκομία, η δασοκομία, η αγροοικολογία και η αποκατάσταση οικοσυστημάτων, και ιδίως η αποκατάσταση και διατήρηση τυρφώνων ως μέσο αύξησης των φυσικών καταβοθρών διοξειδίου του άνθρακα και της δέσμευσης αερίων του θερμοκηπίου·

ΙΖ. λαμβάνοντας υπόψη ότι η γεωργία αποτελεί την τρίτη μεγαλύτερη πηγή πρωτογενών εκπομπών PM10 στην ΕΕ, όπως τονίζει ο Ευρωπαϊκός Οργανισμός Περιβάλλοντος· λαμβάνοντας υπόψη ότι οι εκπομπές αμμωνίας (NH3) από τη γεωργία προκαλούν επεισόδια υψηλής συγκέντρωσης PM σε ολόκληρη την Ευρώπη κάθε άνοιξη, καθώς και βραχυπρόθεσμες και μακροπρόθεσμες αρνητικές επιπτώσεις για την υγεία·

ΙΗ. λαμβάνοντας υπόψη ότι η ΕΕ καταναλώνει επτά φορές περισσότερο άζωτο και τριπλάσιο φωσφόρο από ό,τι μπορεί να θεωρηθεί βιώσιμο και δίκαιο εντός των ορίων του πλανήτη (54)·

ΙΘ. λαμβάνοντας υπόψη ότι είναι απαραίτητη η αυξημένη ενημέρωση για τον κύκλο ζωής, καθώς και ο καλύτερος προσδιορισμός και η καλύτερη παρακολούθηση των πληροφοριών σχετικά με την αλυσίδα εφοδιασμού για την ποσοτικοποίηση της προόδου προς τη μείωση του περιβαλλοντικού αντικτύπου του ευρωπαϊκού συστήματος τροφίμων·

Κ. λαμβάνοντας υπόψη ότι το ευρωπαϊκό μοντέλο ενός πολυλειτουργικού αγροδιατροφικού τομέα, που αποτελείται από διάφορα γεωργικά μοντέλα και βασίζεται στις οικογενειακές γεωργικές εκμεταλλεύσεις, αποτελεί βασική συνιστώσα της οικονομίας και της κοινωνίας της ΕΕ και πρέπει να διασφαλίζει την ανταγωνιστική, υψηλής ποιότητας και ποικίλη παραγωγή τροφίμων, την επισιτιστική ασφάλεια, τις τοπικές αλυσίδες εφοδιασμού, τις ορθές γεωργικές πρακτικές, την προστασία των εδαφικών και υδάτινων πόρων, τα υψηλά περιβαλλοντικά πρότυπα και πρότυπα καλής διαβίωσης των ζώων, και τις δυναμικές αγροτικές περιοχές σε ολόκληρη την ΕΕ· λαμβάνοντας υπόψη ότι μια ορθά υποστηριζόμενη γεωργική πολιτική θα προωθήσει τη μετάβαση σε πιο τοπικές αλυσίδες εφοδιασμού και πιο βιώσιμες γεωργικές πρακτικές, επιτυγχάνοντας υψηλότερα περιβαλλοντικά πρότυπα και πρότυπα καλής διαβίωσης των ζώων·

ΚΑ. λαμβάνοντας υπόψη ότι είναι σημαντικό να τονιστεί ο καίριος ρόλος που διαδραματίζουν οι πολύ μικρές, μικρές και μεσαίες επιχειρήσεις στον αγροδιατροφικό τομέα της ΕΕ σε όλα τα στάδια της αλυσίδας εφοδιασμού, από την επεξεργασία έως το λιανικό εμπόριο, για την επίτευξη των στόχων της στρατηγικής·

ΚΒ. λαμβάνοντας υπόψη ότι ο γεωργικός τομέας πρέπει να συνεχίσει να παράγει ασφαλή και θρεπτικά τρόφιμα, με παράλληλη διατήρηση και διαχείριση της γης με πιο βιώσιμο τρόπο, στοιχεία που αντισταθμίζουν την απερήμωση των αγροτικών περιοχών· λαμβάνοντας υπόψη ότι οι Ευρωπαίοι γεωργοί ανταποκρίνονται στα πλέον υψηλά παγκόσμια πρότυπα και παρέχουν ποιοτικά τρόφιμα, όχι μόνο για τους Ευρωπαίους πολίτες, αλλά και παγκοσμίως· λαμβάνοντας υπόψη ότι ο τομέας της γεωργίας έχει τεράστια στρατηγική αξία, ωστόσο, σε μία μόλις δεκαετία έπαυσαν να υπάρχουν εκατομμύρια γεωργικές εκμεταλλεύσεις, δηλαδή περισσότερες του ενός τρίτου όλων των γεωργικών εκμεταλλεύσεων στην Ευρώπη, η συντριπτική πλειονότητα των οποίων είναι μικρές οικογενειακές επιχειρήσεις·

ΚΓ. λαμβάνοντας υπόψη ότι η μετάβαση της ευρωπαϊκής γεωργίας προς περισσότερο βιώσιμες πρακτικές και κυκλικότητα θα απαιτήσει σημαντικές επενδύσεις και η με την επαρκή πρόσβαση σε χρηματοδότηση να αποτελεί προϋπόθεση· λαμβάνοντας υπόψη ότι η ΕΤΕπ δεσμεύεται να αυξήσει το μερίδιο χρηματοδότησης επενδύσεων στην κλιματική δράση και την περιβαλλοντική βιωσιμότητα ώστε να αγγίξει το 50 % των δραστηριοτήτων της το 2025 και μετέπειτα· λαμβάνοντας υπόψη ότι αυτό θα μπορούσε να χρησιμοποιηθεί για την ανάπτυξη τεχνολογιών που συμβάλλουν στις βιώσιμες πρακτικές και την ενίσχυση του συνδέσμου της γεωργίας με την κυκλική οικονομία·

ΚΔ. λαμβάνοντας υπόψη ότι η καλή υγεία του εδάφους επηρεάζει την ικανότητα της γης για παραγωγή τροφίμων, διήθηση και απορρόφηση άνθρακα, συμβάλλοντας με αυτό τον τρόπο όχι μόνον στη σταθεροποίηση του κλίματος, αλλά και στη διασφάλιση της επισιτιστικής ασφάλειας, στην αποκατάσταση της βιοποικιλότητας, στην προστασία των γεωργικών μας εκμεταλλεύσεων και στην ανάπτυξη υγιέστερου συστήματος τροφίμων· λαμβάνοντας υπόψη ότι η αναγεννητική γεωργία, ως προσέγγιση στην παραγωγή τροφίμων και στη διαχείριση γης, θα μπορούσε να μετριάσει αυτές τις προκλήσεις, βοηθώντας στη μετάβαση προς ένα ιδιαιτέρως ανθεκτικό γεωργικό σύστημα που βασίζεται στην κατάλληλη διαχείριση γαιών και εδαφών·

ΚΕ. λαμβάνοντας υπόψη ότι είναι σημαντικό οι καταναλωτές να είναι πλήρως ενημερωμένοι, να έχουν τη δυνατότητα και τη δύναμη να κάνουν ενημερωμένες επιλογές τροφίμων· λαμβάνοντας υπόψη ότι αυτό απαιτεί ένα υγιές και ασφαλές περιβάλλον τροφίμων, το οποίο εξασφαλίζει τη διαφάνεια και διασφαλίζει ότι η υγιεινή και βιώσιμη επιλογή είναι επίσης μια εύκολη και οικονομικά προσιτή επιλογή για όλους, και προωθεί και ενθαρρύνει καταναλωτικά πρότυπα που στηρίζουν την ανθρώπινη υγεία, διασφαλίζοντας παράλληλα τη βιώσιμη χρήση των φυσικών και ανθρώπινων πόρων και υψηλού επιπέδου διαβίωση των ζώων· λαμβάνοντας υπόψη ότι οι εκστρατείες ενημέρωσης, εκπαίδευσης και ευαισθητοποίησης δεν επαρκούν από μόνες τους για την επίτευξη της απαιτούμενης αλλαγής προς πιο βιώσιμες και υγιεινές επιλογές των καταναλωτών, καθώς αυτές μπορούν να επηρεαστούν από πτυχές όπως οι κανόνες και οι συμβάσεις, οι τιμές, η ευκολία, η συνήθεια και οι τρόποι παρουσίασης των επιλογών τροφίμων· λαμβάνοντας, ωστόσο, υπόψη ότι οι ενημερωμένοι πολίτες και η εκπαίδευση μπορούν να διαδραματίσουν σημαντικό ρόλο στην επίτευξη των στόχων της Ευρώπης για το κλίμα, την αποδοτικότητα των πόρων και τη βιοποικιλότητα από την άποψη της ζήτησης· λαμβάνοντας υπόψη ότι η υποχρεωτική επισήμανση του περιεχομένου και της προέλευσης των θρεπτικών συστατικών, καθώς και οι κατανοητές πληροφορίες σχετικά με την καλή διαβίωση και τη βιωσιμότητα των ζώων, κατ’ αρχήν σε όλα τα τρόφιμα, και η δημόσια παροχή πληροφοριών σχετικά με το πραγματικό κόστος παραγωγής μπορούν να βοηθήσουν ώστε να κατευθυνθεί ο καταναλωτής προς μια υγιεινή, βιώσιμη και ασφαλή διατροφή· λαμβάνοντας υπόψη ότι η ενημέρωση των καταναλωτών θα πρέπει επίσης να προσαρμόζεται στην ψηφιακή εποχή, χωρίς να μένει κανείς πίσω·

ΚΣΤ. υπενθυμίζει ότι η μεσογειακή διατροφή, που αναγνωρίστηκε το 2010 ως άυλη πολιτιστική κληρονομιά της ανθρωπότητας από την UNESCO, είναι γνωστή ως μια υγιεινή, ισορροπημένη διατροφή με υψηλή διατροφική, κοινωνική και πολιτιστική αξία, που βασίζεται στον σεβασμό του εδάφους και της βιοποικιλότητας, διασφαλίζει τη διατήρηση και την ανάπτυξη παραδοσιακών δραστηριοτήτων και τεχνών που σχετίζονται με την αλιεία, το βιώσιμο κυνήγι και τη γεωργία και διαδραματίζει προστατευτικό ρόλο στην πρωτοβάθμια και δευτεροβάθμια πρόληψη των βασικών χρόνιων εκφυλιστικών νόσων·

ΚΖ. λαμβάνοντας υπόψη ότι το νερό και η γεωργία είναι άρρηκτα συνδεδεμένα και η βιώσιμη διαχείριση των υδάτων στον γεωργικό τομέα έχει ζωτική σημασία ώστε να είναι δυνατή η παραγωγή προϊόντων επαρκούς ποιότητας και αριθμού και να διασφαλίζεται η διατήρηση των υδάτινων πόρων·

ΚΗ. λαμβάνοντας υπόψη ότι η παγκοσμιοποίηση της αγοράς τροφίμων έχει αυξηθεί, με αποτέλεσμα τη σχετική αύξηση της σημασίας των συμφωνιών ελεύθερων συναλλαγών μεταξύ της ΕΕ και τρίτων χωρών·

ΚΘΗ. λαμβάνοντας υπόψη ότι τα αποτελέσματα που επιτεύχθηκαν μετά την εφαρμογή των περιβαλλοντικών προτύπων που ισχύουν σήμερα πρέπει να ληφθούν υπόψη·

Λ. λαμβάνοντας υπόψη ότι η σοβαρή κατάσταση που έχει προκύψει από την πανδημία που προκαλείται από τη νόσο COVID-19 έχει επίπτωση σε όλους τους παράγοντες της ευρωπαϊκής γεωργικής τροφικής αλυσίδας, από την πρωτογενή παραγωγή έως τον κλάδο των ξενοδοχείων, των εστιατορίων και της τροφοδοσίας·

ΛΑ. λαμβάνοντας υπόψη ότι το ευρωπαϊκό σύστημα τροφίμων έχει διαδραματίσει καίριο ρόλο στη διάρκεια της πανδημίας COVID-19, αποδεικνύοντας την ανθεκτικότητά του, καθώς γεωργοί και οι οικείοι συνεταιρισμοί ή οι οργανώσεις παραγωγών, μεταποιητές, οι διανομείς και έμποροι λιανικής συνεργάζονται υπό δύσκολες συνθήκες, συμπεριλαμβανομένου του περιορισμού της κυκλοφορίας, και αντιμετωπίζουν υγειονομικούς κινδύνους, προκειμένου να διασφαλιστεί ότι οι Ευρωπαίοι καταναλωτές εξακολουθούν να έχουν πρόσβαση σε ασφαλή, οικονομικά προσιτά και υψηλής ποιότητας προϊόντα χωρίς εμπόδια, δείχνοντας παράλληλα σεβασμό στην ακεραιότητα της εσωτερικής αγοράς· λαμβάνοντας υπόψη ότι η εσωτερική αγορά και το γεωργικό σύστημα της ΕΕ υπερέβησαν σε μεγάλο βαθμό και ταχέως τις διακοπές εφοδιασμού εν μέσω της κρίσης COVID-19, η οποία, ωστόσο, αποκάλυψε ορισμένα τρωτά σημεία στις περίπλοκες αλυσίδες εφοδιασμού τροφίμων, γεγονός που καταδεικνύει την ανάγκη διασφάλισης της μακροπρόθεσμης επισιτιστικής ασφάλειας, της ανθεκτικότητας και των βραχειών αλυσίδων εφοδιασμού· λαμβάνοντας υπόψη ότι, στο πλαίσιο αυτό, είναι σημαντικό να δοθεί έμφαση στην αξία της επισιτιστικής ασφάλειας και της ασφάλειας των αλυσίδων εφοδιασμού για όλους τους πολίτες της ΕΕ και στη σημασία της διάθεσης όλων των απαραίτητων εργαλείων στους γεωργούς ώστε να μπορούν να παράγουν ποικίλα τρόφιμα με βιώσιμο τρόπο·

ΛΒ. λαμβάνοντας υπόψη ότι, παρόλο που τα δικαιώματα των γεωργών κατοχυρώνονται στη Διεθνή Συνθήκη σχετικά με τους φυτογενετικούς πόρους για τη διατροφή και τη γεωργία του FAO, το 2004, οι κανόνες διανοητικής ιδιοκτησίας συχνά έρχονται σε αντίθεση με αυτούς, θέτοντας σε κίνδυνο τα τοπικά, παραδοσιακά και αυτόχθονα συστήματα σπόρων·

ΛΓ. λαμβάνοντας υπόψη ότι οι καταναλωτές ανησυχούν όλο και περισσότερο για την καλή διαβίωση και την υγεία των ζώων· λαμβάνοντας υπόψη ότι ένα υψηλό επίπεδο καλής διαβίωσης των ζώων είναι σημαντικό για τη βιώσιμη ανάπτυξη και έχει τη δυνατότητα να ενισχύσει την οικονομική και περιβαλλοντική βιωσιμότητα των Ευρωπαίων γεωργών, δημιουργώντας μια νέα αγορά για τους γεωργούς που θα πωλούν προϊόντα με βάση υψηλότερα πρότυπα καλής διαβίωσης των ζώων· λαμβάνοντας υπόψη ότι η Επιτροπή έχει ανακοινώσει αξιολόγηση και αναθεώρηση της ισχύουσας νομοθεσίας για την καλή διαβίωση των ζώων, μεταξύ άλλων σχετικά με τη μεταφορά και τη σφαγή των ζώων· λαμβάνοντας υπόψη ότι οι οριζόντιοι κανόνες για την προστασία των ζώων στη γεωργία, σε συνδυασμό με απαιτήσεις για την καλή διαβίωση όλων των εκτρεφόμενων ειδών που βασίζονται σε επιστημονικά δεδομένα, θα ωφελήσουν σημαντικά την καλή διαβίωση των ζώων· λαμβάνοντας υπόψη ότι οι μεταβατικές περίοδοι και η στήριξη των γεωργών είναι ουσιαστικής σημασίας όσον αφορά τις νομοθετικές αλλαγές, ώστε να καταστεί δυνατή η πιο βιώσιμη γεωργία και να επιτευχθούν βελτιώσεις όσον αφορά την καλή διαβίωση των ζώων·

ΛΔ. λαμβάνοντας υπόψη ότι οι γεωγραφικές ενδείξεις προέρχονται από την αμνημόνευτη κληρονομιά της ΕΕ και αποτελούν τον καρπό της προσαρμογής του ανθρώπου στο περιβάλλον τους και έκφραση της ταυτότητας της ΕΕ·

ΛΕ. λαμβάνοντας υπόψη ότι είναι ιδιαιτέρως σημαντικό να καταπολεμηθεί η απάτη στον τομέα των τροφίμων και οι αθέμιτες πρακτικές, μέσω της αναγνώρισης και της διερεύνησης των δόλιων δραστηριοτήτων·

1. εκφράζει την ικανοποίησή του για τις φιλοδοξίες και τους στόχους της στρατηγικής «Από το αγρόκτημα στο πιάτο» ως σημαντικό βήμα για τη διασφάλιση ενός βιώσιμου, δίκαιου, υγιεινού, φιλικού προς τα ζώα, πιο περιφερειακού, ποικίλου και ανθεκτικού συστήματος τροφίμων, το οποίο είναι καίριας σημασίας για την επίτευξη των στόχων που ορίζονται στην Ευρωπαϊκή Πράσινη Συμφωνία και στους ΣΒΑ· τονίζει τους άρρηκτους συνδέσμους μεταξύ της υγείας των ανθρώπων, της υγείας των κοινωνιών, της υγείας των ζώων και της υγείας του πλανήτη· τονίζει ότι η στρατηγική αυτή είναι απαραίτητη για να τεθεί το σύστημα τροφίμων, συμπεριλαμβανομένης της ζωικής και φυτικής παραγωγής, εντός των ορίων του πλανήτη, υπογραμμίζοντας παράλληλα τη σημασία της επίτευξης αξιοπρεπούς εργασίας, συνθηκών απασχόλησης και δίκαιων ευκαιριών σε ολόκληρη την αλυσίδα αξίας των τροφίμων, καθώς και την ανάγκη επίτευξης κατάλληλης και ισορροπημένης προσέγγισης πολιτικής· ενθαρρύνει την Επιτροπή να μετουσιώσει τη στρατηγική σε συγκεκριμένη νομοθετική και μη νομοθετική δράση το συντομότερο δυνατόν, συνοδευόμενη από τους κατάλληλους μηχανισμούς οικονομικής στήριξης για τη μετάβαση·

Ανάγκη για ανάληψη δράσης

2. υπενθυμίζει ότι οι εκτιμήσεις επιπτώσεων αποτελούν αναπόσπαστο μέρος της διαδικασίας θέσπισης κανόνων της ΕΕ· εκφράζει την ικανοποίησή του για την ανακοίνωση της Επιτροπής ότι προτίθεται να διενεργήσει λεπτομερείς εκτιμήσεις επιπτώσεων, συμπεριλαμβανομένων δημόσιων διαβουλεύσεων, σύμφωνα με τις κατευθυντήριες γραμμές για τη βελτίωση της νομοθεσίας για κάθε νομοθετική πρωτοβουλία στο πλαίσιο της στρατηγικής «από το αγρόκτημα στο πιάτο», συμπεριλαμβανομένων εκείνων που αφορούν αποτελεσματικούς ποσοτικούς στόχους ( 55 ) · τονίζει ότι αυτές οι εκ των προτέρων επιστημονικές εκτιμήσεις αντικτύπου θα πρέπει να περιλαμβάνουν αξιόπιστες περιβαλλοντικές εκτιμήσεις, να καλύπτουν τις τρεις διαστάσεις της βιωσιμότητας (περιβαλλοντική, οικονομική και κοινωνική, συμπεριλαμβανομένης της υγείας) σε μια ολιστική και συστημική προσέγγιση και να εξετάζουν τις σωρευτικές επιπτώσεις, και να περιλαμβάνουν το κόστος της μη ανάληψης δράσης όσον αφορά τον άμεσο και μακροπρόθεσμο αντίκτυπο στην ανθρώπινη υγεία, το περιβάλλον, τη βιοποικιλότητα και τη γενική βιωσιμότητα, καθώς και λαμβάνοντας υπόψη την ανανέωση των γενεών, τους πιθανούς συμβιβασμούς μεταξύ των στόχων πολιτικής, τη διαθεσιμότητα μέσων για την επίτευξη των στόχων και τα διαφορετικά γεωργικά μοντέλα στα κράτη μέλη της ΕΕ· επισημαίνει τη σημασία της περιγραφής των μεθόδων υπολογισμού, των τιμών βάσης και των περιόδων αναφοράς κάθε επιμέρους στόχου και τονίζει την ανάγκη για συνεργασία, διαβούλευση και συνεργασία με τα κράτη μέλη· αναγνωρίζει ότι η πρώτη ενδιάμεση επανεξέταση της στρατηγικής «Από το αγρόκτημα στο πιάτο» είναι προγραμματισμένη για τα μέσα του 2023· τονίζει την ανάγκη η εν λόγω ενδιάμεση αξιολόγηση να εξετάσει σε βάθος τον σωρευτικό αντίκτυπο όλων των δράσεων με ολιστικό και συστημικό τρόπο, καλύπτοντας όλες τις διαστάσεις της βιωσιμότητας, είτε αυτές είναι περιβαλλοντικές, οικονομικές ή κοινωνικές, συμπεριλαμβανομένης της υγείας·

3. εκφράζει την ικανοποίησή του για την εξαγγελία πρότασης, βασισμένης σε στοιχεία, σχετικά με ένα νομοθετικό πλαίσιο για βιώσιμα συστήματα τροφίμων, που βασίζεται σε διαφανή δεδομένα και λαμβάνει υπόψη τις τελευταίες επιστημονικές γνώσεις· καλεί την Επιτροπή να χρησιμοποιήσει την πρόταση αυτή για να καθορίσει μια μελλοντοστραφή, ολιστική, ισορροπημένη, ολοκληρωμένη και περιβαλλοντικά, κοινωνικά και οικονομικά βιώσιμη κοινή πολιτική τροφίμων, στην οποία θα συμβάλλουν όλοι οι φορείς, με στόχο τη μείωση του περιβαλλοντικού και κλιματικού αποτυπώματος του συστήματος τροφίμων της ΕΕ, καθώς και τον περιορισμό των αρνητικών επιπτώσεών του στη βιοποικιλότητα και την υγεία και καλή διαβίωση των ανθρώπων και των ζώων, προκειμένου να καταστεί η Ευρώπη η πρώτη κλιματικά ουδέτερη και σχεδόν με μηδενική ρύπανση ήπειρος έως το 2050 το αργότερο, και να ενισχυθεί η ανθεκτικότητά της ώστε να διασφαλιστεί η μεσοπρόθεσμη και μακροπρόθεσμη επισιτιστική ασφάλεια ενάντια στην κλιματική αλλαγή, την υποβάθμιση του περιβάλλοντος και την απώλεια της βιοποικιλότητας· τονίζει την ανάγκη να διασφαλιστεί η οικονομική και κοινωνική βιωσιμότητα σε ολόκληρη την τροφική αλυσίδα, καθώς οι καλές κοινωνικοοικονομικές προοπτικές και η ανταγωνιστικότητα των διαφόρων τομέων θα συμβάλουν στην επίτευξη των στόχων της στρατηγικής· ενθαρρύνει την ΕΕ να ηγηθεί της παγκόσμιας μετάβασης προς τη βιωσιμότητα από το αγρόκτημα στο πιάτο, με βάση την αρχή ενός πολυλειτουργικού γεωργικού τομέα που είναι βιώσιμος από περιβαλλοντική, κοινωνική (συμπεριλαμβανομένης της υγείας) και οικονομική άποψη, με βάση τις αρχές του Οργανισμού Τροφίμων και Γεωργίας των Ηνωμένων Εθνών (FAO) για την αγροοικολογία και το δικαίωμα των Ηνωμένων Εθνών στην τροφή, διασφαλίζοντας παράλληλα ενισχυμένη συνέπεια και συνοχή της πολιτικής, ώστε όλοι οι φορείς του ευρωπαϊκού συστήματος τροφίμων να μπορούν να διεξάγουν μακροπρόθεσμο σχεδιασμό βάσει ρεαλιστικών και διαφανών στόχων SMART· επισημαίνει την ανάγκη για επείγουσα και αποφασιστική αλλαγή πολιτικής και νομοθετική αλλαγή έναντι των συγκλονιστικών επιστημονικών στοιχείων που αποδεικνύουν την ανάγκη για βελτίωση του τρέχοντος συστήματος τροφίμων και του υψηλότερου κόστους της μη ανάληψης δράσης και τονίζει τη σημασία της καινοτομίας και των βιώσιμων πρακτικών· προτείνει να ληφθούν υπόψη οι αντίστοιχες γραμμές βάσης σε κάθε κράτος μέλος και η πρόοδος που έχει επιτευχθεί, καθώς και οι ειδικές (περιφερειακές) συνθήκες τους, προωθώντας παράλληλα την ανταλλαγή τεχνογνωσίας και βέλτιστων πρακτικών μεταξύ των κρατών μελών· τονίζει την ανάγκη να συμπεριληφθούν ολόκληρες οι αλυσίδες τροφίμων και ποτών, συμπεριλαμβανομένης της παραγωγής, της μεταποίησης, της εμπορίας, της αποθήκευσης, της μεταφοράς, της διανομής, της εστίασης και της λιανικής πώλησης, καθώς και της διάθεσης και της ανακύκλωσης δευτερογενών υλικών· ζητά αυτή η νομοθετική πρόταση να λαμβάνει πλήρως υπόψη την καλή διαβίωση των ζώων, δεδομένης της κρίσιμης σημασίας της για τη βιωσιμότητα των τροφίμων·

4. υποστηρίζει την ανάπτυξη στρατηγικών σχεδίων για την πολιτική τροφίμων ( 56 ) , τα οποία χρησιμεύουν για τη διευκόλυνση, την τόνωση και την αναβάθμιση νέων και υφιστάμενων εθνικών, περιφερειακών και τοπικών πολιτικών για τα τρόφιμα, λαμβάνοντας επίσης υπόψη το περίπλοκο ζήτημα της επισιτιστικής φτώχειας στην Ευρώπη· επισημαίνει τη σημασία της στήριξης αυτών των σχεδίων από ανεξάρτητους, αμερόληπτους επιστημονικούς και ερευνητικούς φορείς και της συμμετοχής ενδιαφερόμενων φορέων από ένα ευρύ φάσμα τομέων προκειμένου να διασφαλιστεί μια νόμιμη και χωρίς αποκλεισμούς διαδικασία· τονίζει ότι απαιτείται μια νέα εγκάρσια προσέγγιση για τη διακυβέρνηση προκειμένου να διασφαλιστεί η συνοχή μεταξύ των ενωσιακών πολιτικών για τα τρόφιμα και τη γεωργία και των πολιτικών που τις επηρεάζουν όπως οι πολιτικές για το εμπόριο, την ενέργεια, τον ανταγωνισμό και το κλίμα με στόχο την αύξηση των συνεργειών και την αποφυγή και διαχείριση των αντισταθμίσεων· ζητεί, ως εκ τούτου, τη διεξαγωγή διαρθρωμένου διαλόγου μεταξύ του Κοινοβουλίου, των κρατών μελών και όλων των παραγόντων των συστημάτων τροφίμων, συμπεριλαμβανομένων των πολιτών, προκειμένου να αξιοποιηθούν όλες οι ευκαιρίες που προσφέρει αυτή η στρατηγική και να συζητηθούν τα κενά, οι ευκαιρίες και οι προκλήσεις όσον αφορά την ανάπτυξη και την εφαρμογή μιας ολιστικής κοινής πολιτικής τροφίμων της ΕΕ· ζητά από την Επιτροπή να προαγάγει τον κοινωνιακό διάλογο με θέμα μια κοινή αντίληψη για τη βιωσιμότητα και τις διάφορες συνιστώσες της, στην πορεία προς την υποβολή της πρότασής της για το νομοθετικό πλαίσιο για ένα βιώσιμο σύστημα τροφίμων, που τελικά θα πρέπει να βασίζεται σε μια συνεκτική προσέγγιση για όλες τις πτυχές της βιωσιμότητας·

5. εκφράζει την ικανοποίησή του για την πρόταση της Επιτροπής για την εκπόνηση ενός σχεδίου έκτακτης ανάγκης για τη διασφάλιση της προμήθειας τροφίμων και της επισιτιστικής ασφάλειας προκειμένου να εξασφαλιστεί ο συντονισμός μιας κοινής ευρωπαϊκής ανταπόκρισης σε κρίσεις που πλήττουν τα συστήματα τροφίμων· επιμένει ότι απαιτείται μια προληπτική προσέγγιση για την αποφυγή των κινήσεων πανικού και των υπερβολικών αντιδράσεων από άτομα, εταιρείες ή κράτη μέλη· θεωρεί ότι αυτή θα είναι μια επαρκής ανταπόκριση στις αυξανόμενες προσδοκίες για την επισιτιστική ασφάλεια σε ευρωπαϊκό επίπεδο· ζητεί από την Επιτροπή να εξετάσει τα ζητήματα στρατηγικών αποθεμάτων τροφίμων όπως κάνει για τα στρατηγικά αποθέματα πετρελαίου σε όλη την Ένωση·

6. επισημαίνει την ανάγκη ανάληψης δράσεων για την προώθηση της βιώσιμης γεωργίας, τη μείωση της χρήσης και των κινδύνων των φυτοφαρμάκων, την προστασία και την αποκατάσταση των οικοσυστημάτων εδαφών, και την αύξηση των χαρακτηριστικών τοπίων στις γεωργικές εκτάσεις που υποστηρίζουν την αποκατάσταση των ειδών και των ενδιαιτημάτων που προστατεύονται από τις οδηγίες για τη φύση, συμπεριλαμβανομένων των επικονιαστών και των ενδιαιτημάτων τους· υπενθυμίζει ότι η παραγωγικότητα και η ανθεκτικότητα της γεωργίας εξαρτώνται από τη βιώσιμη διαχείριση των φυσικών πόρων προκειμένου να διασφαλιστεί η μακροπρόθεσμη βιωσιμότητα των συστημάτων τροφίμων μας·

7. επισημαίνει ότι η επιτυχημένη μετάβαση προς ένα πιο βιώσιμο σύστημα τροφίμων είναι προς το συμφέρον των Ευρωπαίων καταναλωτών, γεωργών και επιχειρήσεων· τονίζει ότι αυτή η μετάβαση μπορεί να υποστηριχθεί μέσω της καλύτερης ενημέρωσης των ενδιαφερόμενων φορέων και μέσα από γεωργικές πολιτικές· τονίζει ότι η οικολογική μετάβαση στην παραγωγή τροφίμων και η συνακόλουθη συμβολή στον μετριασμό της κλιματικής αλλαγής θα μπορούσε να είναι επωφελής για τους πρωτογενείς παραγωγούς, το περιβάλλον, την οικονομία και την κοινωνία στο σύνολό της, παρέχοντας βιώσιμα, ασφαλή, επαρκή, οικονομικά προσιτά, υγιεινά και θρεπτικά τρόφιμα, και μπορεί να επιτευχθεί με μια ισορροπημένη προσέγγιση που θα συνδυάζει βιώσιμες πρακτικές και οικονομικές ευκαιρίες· επαναλαμβάνει ότι, για να εξασφαλιστεί η αναλογική συμβολή του τομέα, η γεωργία θα πρέπει να αποτελεί μέρος της φιλοδοξίας της ΕΕ να στραφεί προς μηδενικές εκπομπές το αργότερο έως τα μέσα του αιώνα, εστιάζοντας παράλληλα στις εκπομπές που συνδέονται με την ευρωπαϊκή παραγωγή και κατανάλωση τροφίμων αλλά παράγονται εκτός Ευρώπης· τονίζει ότι η συμμετοχή των γεωργών στην κλιματική δράση και η στήριξή τους είναι καίρια για την επίτευξη των στόχων μετριασμού και των ΣΒΑ χωρίς να τίθεται σε κίνδυνο η παγκόσμια επισιτιστική και διατροφική ασφάλεια και χωρίς να μένει κανένας πίσω·

8. τονίζει την ανάγκη να διασφαλιστεί η συνοχή μεταξύ της στρατηγικής «από το αγρόκτημα στο πιάτο» και των στόχων της Ευρωπαϊκής Πράσινης Συμφωνίας, μεταξύ άλλων όσον αφορά το κλίμα, τη βιοποικιλότητα, τη μηδενική ρύπανση και την υγεία· υπογραμμίζει ότι η διατήρηση και η ενίσχυση της βιοποικιλότητας είναι πολύ σημαντικές για τη διασφάλιση της ενωσιακής και παγκόσμιας επισιτιστικής ασφάλειας, και ότι πρέπει να εξασφαλίζεται η συνέπεια με τη στρατηγική της ΕΕ για τη βιοποικιλότητα, συμπεριλαμβανομένης της συμβολής των περιοχών Natura 2000 και των θαλάσσιων προστατευόμενων περιοχών στη στήριξη της παραγωγής υγιεινών τροφίμων, καθώς και η συνέπεια όσον αφορά την κοινή γεωργική πολιτική, την κοινή αλιευτική πολιτική, τις εμπορικές πολιτικές της ΕΕ και τη στρατηγική της ΕΕ για τη βιοοικονομία· επισημαίνει ότι οι ΣΒΑ προσφέρουν ένα κατάλληλο πλαίσιο για την ενσωμάτωση με συνεκτικό και συστημικό τρόπο περιβαλλοντικών, κοινωνικών και οικονομικών στόχων, και επιτρέπουν τον σχεδιασμό εγκάρσιων πολιτικών που αντικατοπτρίζουν καλύτερα τη διασύνδεση μεταξύ κάθε στόχου πολιτικής· υπενθυμίζει ότι η κοινωνική διάσταση πρέπει να είναι πλήρως ενσωματωμένη σε όλες τις μελλοντικές πρωτοβουλίες της στρατηγικής «Από το αγρόκτημα στο πιάτο» από κοινού με την οικονομική και την περιβαλλοντική διάσταση, ώστε να επιτευχθεί η απολύτως αναγκαία συνεκτικότητα της πολιτικής για τη βιώσιμη ανάπτυξη· επιμένει ότι η βελτίωση των συνθηκών εργασίας σύμφωνα με τις οκτώ θεμελιώδεις συμβάσεις της Διεθνούς Οργάνωσης Εργασίας (ΔΟΕ), οι συλλογικές διαπραγματεύσεις και η κοινωνική προστασία θα πρέπει να συμπεριληφθούν ως κριτήρια βιωσιμότητας·

Δημιουργία μιας λειτουργικής αλυσίδας τροφίμων για τους πολίτες, τους εργαζομένους, τους παραγωγούς, τους διανομείς και το περιβάλλον

9. εκφράζει την ικανοποίησή του για την απόφαση αναθεώρησης της οδηγίας σχετικά με τη βιώσιμη χρήση των φυτοφαρμάκων και τους στόχους μείωσης για τα φυτοφάρμακα, τις απώλειες θρεπτικών ουσιών τόσο από βιολογικές όσο και από ορυκτές πηγές και τις πωλήσεις αντιβιοτικών, και είναι πεπεισμένο ότι οι στόχοι αυτοί είναι πραγματοποιήσιμοι αλλά η επιτευξιμότητά τους εξαρτάται από τη διαθεσιμότητα ασφαλέστερων, αποδοτικών και αποτελεσματικών εναλλακτικών λύσεων· τονίζει τη σημασία της περαιτέρω ολιστικής εκπαίδευσης και επικοινωνίας, μεταξύ άλλων μέσω συμβουλευτικών υπηρεσιών για την επίτευξη αυτού του μετασχηματισμού· τονίζει την ανάγκη οι εν λόγω στόχοι μείωσης να είναι δεσμευτικού χαρακτήρα και τη σημασία της επίτευξής τους μέσω ολιστικών, προληπτικών και κυκλικών προσεγγίσεων, όπως οι βιολογικές και αγροοικολογικές πρακτικές, οι καινοτόμες βιώσιμες γεωργικές πρακτικές, η εφαρμογή γεωργίας ακριβείας και ολοκληρωμένων πρακτικών διαχείρισης καλλιεργειών και επιβλαβών οργανισμών, κατά περίπτωση, και η χρήση βιώσιμων εναλλακτικών λύσεων, με γνώμονα τον κύκλο ζωής· τονίζει την ανάγκη να θεσπιστούν ταχείες διαδικασίες αξιολόγησης, αδειοδότησης και καταχώρισης για τα μη χημικά φυτοφάρμακα χαμηλού κινδύνου, διασφαλίζοντας παράλληλα ότι η αξιολόγησή τους υπόκειται στο ίδιο επίπεδο αυστηρότητας όπως και για άλλες ουσίες· επιμένει ότι κάθε κράτος μέλος, σύμφωνα με τα κλιματικά χαρακτηριστικά και τα χαρακτηριστικά της γεωργικής παραγωγής του, θα πρέπει να θεσπίσει ισχυρούς, αποτελεσματικούς και χρονικά προσδιορισμένους ποσοτικούς στόχους μείωσης κατά τις επανεξετάσεις των στρατηγικών σχεδίων της ΚΓΠ και άλλων σχετικών μέσων πολιτικής, με τη φιλοδοξία να μειωθούν στο μηδέν οι γεωργικές εκπομπές στο έδαφος, στα υπόγεια ύδατα, στα επιφανειακά ύδατα και στον αέρα, σύμφωνα με τη φιλοδοξία της Πράσινης Συμφωνίας για μηδενική ρύπανση, συνοδευόμενα από σαφώς καθορισμένα μέτρα στήριξης ανά καλλιέργεια, διασφαλίζοντας τη λογοδοσία και την εκτελεστότητα σε όλα τα επίπεδα, και χρησιμοποιώντας ανεξάρτητα και πλήρη δεδομένα για την επίτευξη αυτών των στόχων, καθώς και στήριξη και κατάρτιση για την ανάπτυξη και την υλοποίηση καινοτόμων γεωργικών λύσεων· καλεί την Επιτροπή να στηρίξει τα κράτη μέλη στη βελτίωση των οικείων συστημάτων εποπτείας, παρακολούθησης και δέουσας επιβολής των κανόνων για τη χρήση φυτοφαρμάκων και να ενισχύσει την επικοινωνία με τους τελικούς χρήστες και την ευαισθητοποίηση των τελικών χρηστών· επαναλαμβάνει την έκκλησή του για τη μεταφορά στη νομοθεσία των ανωτέρω επιδιώξεων και στόχων, μεταξύ άλλων μέσω της αναθεώρησης της οδηγίας για την ορθολογική χρήση των γεωργικών φαρμάκων, και καλεί την Επιτροπή να αποσαφηνίσει τον τρόπο με τον οποίο θα αντιμετωπίσει τις συνεισφορές των επιμέρους κρατών μελών σε δεσμευτικούς στόχους σε επίπεδο Ένωσης, διασφαλίζοντας παράλληλα ισότιμους όρους ανταγωνισμού, και να αποσαφηνίσει τις γραμμές βάσης για τους στόχους αυτούς, λαμβάνοντας υπόψη τα διαφορετικά σημεία εκκίνησης, τις προσπάθειες που καταβάλλονται και τα χαρακτηριστικά κάθε κράτους μέλους, και προσδιορίζοντας σαφώς τις πολλές μη συνθετικές και άλλες εναλλακτικές λύσεις που είναι ήδη γνωστές σήμερα, τη διαθεσιμότητά τους και τον αντίκτυπο στη βιωσιμότητα των εισροών και των εισροών στον τομέα των γεωργικών προϊόντων, και καλεί την Επιτροπή να εκπονήσει σχέδιο για την ελαχιστοποίηση των των συνθετικών εισροών στη γεωργία· καλεί την Επιτροπή να υποστηρίξει τα κράτη μέλη στην προσπάθειά τους να μεριμνήσουν ιδιαίτερα για τις συγκεκριμένες συνθήκες που ισχύουν για τη χρήση των φυτοφαρμάκων σε ζώνες προστασίας υπόγειων υδάτων, μέσω καλύτερης επικοινωνίας, παρακολούθησης και επιθεώρησης·

10. τονίζει τον καίριο ρόλο της ολοκληρωμένης καταπολέμησης επιβλαβών οργανισμών (IPM) για τη μείωση της εξάρτησης από τα φυτοφάρμακα και ζητεί από τα κράτη μέλη να διασφαλίσουν ότι εφαρμόζεται και ότι η εφαρμογή της αξιολογείται και παρακολουθείται συστηματικά· καλεί τα κράτη μέλη να μετατρέψουν τις γενικές αρχές της ολοκληρωμένης φυτοπροστασίας σε πρακτικά και μετρήσιμα κριτήρια και να επαληθεύσουν τα κριτήρια αυτά σε επίπεδο γεωργικής εκμετάλλευσης, και καλεί την Επιτροπή να διασφαλίσει ότι τα κράτη μέλη εφαρμόζουν αποτελεσματικά αυτές τις αρχές της ολοκληρωμένης φυτοπροστασίας μέσω των στρατηγικών τους σχεδίων για την ΚΓΠ· τα καλεί να συμπεριλάβουν σαφώς προσδιορισμένα και προσαρμοσμένα μέτρα και πρακτικές για κάθε καλλιέργεια, όπως οι ζώνες άνθεων, ως μια γραμμή βάσης για την αντιστροφή της χρήσης φυτοφαρμάκων και της ανθεκτικότητας των επιβλαβών οργανισμών· καλεί τους εμπόρους λιανικής στην αλυσίδα εφοδιασμού τροφίμων να συνεργάζονται προορατικά με τους γεωργούς για την εφαρμογή και την κλιμάκωση όλων των διαθέσιμων πρακτικών και μεθόδων ολοκληρωμένης φυτοπροστασίας για κάθε καλλιέργεια στην αλυσίδα εφοδιασμού τους και να υποβάλλουν εκθέσεις σχετικά με τη δική τους συμβολή στους σκοπούς και τους στόχους μείωσης στο πλαίσιο των περιβαλλοντικών, κοινωνικών και σχετικών με τη διακυβέρνηση εκθέσεων·

11. θεωρεί ότι, παρόλο που η ΕΕ διαθέτει ένα από τα αυστηρότερα συστήματα στον κόσμο, πρέπει να βελτιωθεί τόσο ο κανονισμός για την έγκριση των φυτοφαρμάκων όσο και η εφαρμογή του· υπενθυμίζει το ψήφισμά του σχετικά με τη διαδικασία έγκρισης φυτοφαρμάκων της Ένωσης ( 57 ) και αναμένει από την Επιτροπή και τα κράτη μέλη να ανταποκριθούν σε όλες τις εκκλήσεις του χωρίς καθυστερήσεις, και υπογραμμίζει ότι το κανονιστικό πλαίσιο θα πρέπει να ενθαρρύνει την καινοτομία και την έρευνα προκειμένου να αναπτυχθούν καλύτερα και ασφαλέστερα φυτοπροστατευτικά προϊόντα και εναλλακτικές λύσεις· επισημαίνει ότι, πέρα από την αναθεώρηση της οδηγίας σχετικά με τη βιώσιμη χρήση των φυτοφαρμάκων για τη μείωση της χρήσης και των κινδύνων των φυτοφαρμάκων, η Επιτροπή, η Ευρωπαϊκή Αρχή για την Ασφάλεια των Τροφίμων (EFSA) και ο Ευρωπαϊκός Οργανισμός Φαρμάκων (EMA) θα πρέπει να βελτιώσουν την εκτίμηση περιβαλλοντικών επιπτώσεων για τα φυτοπροστατευτικά προϊόντα, μεταξύ άλλων λαμβάνοντας υπόψη τις επιπτώσεις των φυτοφαρμάκων στην ποιότητα του εδάφους, των υδάτων και στις πηγές πόσιμου νερού, συμπεριλαμβανομένων των σωρευτικών και συνδυαστικών επιπτώσεων· ζητεί από την Επιτροπή να αξιολογήσει επαρκώς την πρόοδο που έχει σημειωθεί ως προς την επίτευξη των στόχων πολιτικής και να βελτιώσει τους εναρμονισμένους δείκτες κινδύνου που ορίζονται στην οδηγία (ΕΕ) 2019/782 της Επιτροπής ( 58 ) , ώστε να συμπεριλάβει επίσης την τοξικότητα, την ανθεκτικότητα και τη βιοσυσσώρευση και να λάβει υπόψη τις γεωργικές εκτάσεις ή τον όγκο δραστικών ουσιών και τον τρόπο χρήσης των φυτοπροστατευτικών προϊόντων, προκειμένου να μειωθεί αποτελεσματικά η χρήση συνθετικών φυτοφαρμάκων και βαρέων μετάλλων στη συμβατική και βιολογική γεωργία, και να θεσπίσει σαφή επιστημονικά κριτήρια για το τι συνιστά μη αποδεκτή επίδραση στο περιβάλλον, λαμβάνοντας υπόψη την πραγματική έκθεση (οξεία και χρόνια) σε πολλαπλά φυτοπροστατευτικά προϊόντα, συμπεριλαμβανομένων των σωρευτικών και συνδυαστικών επιπτώσεων· επιμένει ότι οι προφυλακτικές χρήσεις των φυτοφαρμάκων, συμπεριλαμβανομένης της επεξεργασίας σπόρων με συστημικά φυτοφάρμακα, θα πρέπει να περιορίζονται όσο το δυνατόν περισσότερο όταν συνιστούν κίνδυνο για την ανθρώπινη υγεία ή το περιβάλλον· καλεί την Επιτροπή να υποβάλει τη νομοθετική πρότασή της για τα δεδομένα φυτοφαρμάκων τουλάχιστον έως τα μέσα του 2022·

12. καλεί την Επιτροπή να διασφαλίσει την ορθή εφαρμογή των διατάξεων του κανονισμού (ΕΚ) αριθ. 1107/2009 και να εξασφαλίσει έτσι, μεταξύ άλλων, ένα ελάχιστο πρότυπο όσον αφορά τις κοινοποιήσεις για τις εγκρίσεις έκτακτης ανάγκης σχετικά με τα φυτοφάρμακα, συμπεριλαμβανομένης της ανάγκης να παρέχουν τα κράτη μέλη πλήρεις και λεπτομερείς εξηγήσεις και να δημοσιοποιούν αυτές τις κοινοποιήσεις· επιδοκιμάζει τον ρόλο της EFSA στην εξέταση αυτών των παρεκκλίσεων·

13. ζητεί να λαμβάνονται πλήρως υπόψη οι σωρευτικές και συνδυαστικές επιπτώσεις των φυτοφαρμάκων κατά τον καθορισμό των MRL, καθώς και να λαμβάνονται καλύτερα υπόψη τα κριτήρια των κινδύνων για την υγεία των ζώων και το περιβάλλον κατά την αξιολόγηση των αιτήσεων για νέα MRL σύμφωνα με το άρθρο 14 του κανονισμού για τα MRL· ζητεί τα δεδομένα που συλλέγονται μέσω της βιοπαρακολούθησης μετά τη διάθεση στην αγορά να χρησιμοποιούνται για την επαλήθευση της ακρίβειας των προβλεπόμενων επιπέδων έκθεσης για τον ορισμό των MRL, καθώς και για τα αποδεκτά επίπεδα έκθεσης των εργαζομένων στον αγροτικό τομέα, των κατοίκων, των περαστικών και των καταναλωτών, καθώς και των εκτρεφομένων ζώων· επισημαίνει ότι οι μελλοντικές ενωσιακές νομοθετικές πρωτοβουλίες σε σχέση με τη χρήση φυτοφαρμάκων πρέπει να συνεχίσουν να δίνουν μεγάλη προσοχή στην προστασία της υγείας και της ασφάλειας των χρηστών· υπενθυμίζει ότι είναι σημαντικό να διασφαλιστεί ότι όλοι οι χρήστες λαμβάνουν προστατευτικό εξοπλισμό, καθώς και πλήρη ενημέρωση και εκπαίδευση για τη χρήση και τους σχετικούς κινδύνους των φυτοφαρμάκων· τονίζει ότι πρέπει να διασφαλιστεί ότι κάθε εργαζόμενος στον τομέα της γεωργίας μπορεί να έχει πρόσβαση σε επίσημα έγγραφα που αναφέρουν το είδος του φυτοφαρμάκου που χρησιμοποιείται κατά τη διάρκεια της εργασίας του· υπογραμμίζει ότι για να επιτευχθούν αυτοί οι στόχοι είναι πολύ σημαντική η περαιτέρω αναθεώρηση της οδηγίας 2004/37/ΕΚ για τους καρκινογόνους και τους μεταλλαξιογόνους παράγοντες ( 59 ) , της οδηγίας 2009/128/ΕΚ για την ορθολογική χρήση των γεωργικών φαρμάκων και της οδηγίας 98/24/ΕΚ για την προστασία της υγείας και ασφαλείας των εργαζομένων κατά την εργασία από κινδύνους οφειλομένους σε χημικούς παράγοντες ( 60 )

14. εκφράζει την ικανοποίησή του για τη δέσμευση της Επιτροπής να ενεργήσει ώστε να μειωθούν οι απώλειες θρεπτικών ουσιών τουλάχιστον κατά 50 %, διασφαλίζοντας παράλληλα ότι αυτή η μείωση δεν θα οδηγήσει σε υποβάθμιση της γονιμότητας του εδάφους· είναι πεπεισμένο ότι αυτό θα μπορούσε να επιτευχθεί καλύτερα με την παύση των κύκλων θρεπτικών συστατικών, την ανάκτηση και επαναχρησιμοποίηση των θρεπτικών στοιχείων και την ενθάρρυνση και ανταμοιβή των γεωργών για την καλλιέργεια ψυχανθών· επιμένει ότι για τον σκοπό αυτό απαιτούνται νομικά δεσμευτικές νομοθετικές πρωτοβουλίες, καθώς και μέτρα που θα επιτρέψουν στους γεωργούς να βελτιώσουν τη διαχείριση των θρεπτικών ουσιών· επισημαίνει τη σημασία της επίτευξης αυτών των στόχων μέσω ολιστικών και κυκλικών προσεγγίσεων διαχείρισης θρεπτικών ουσιών, όπως οι αγροοικολογικές πρακτικές και η έξυπνη γεωργία, που μπορούν να αποφέρουν συνδυαστικά οφέλη για την ποιότητα του εδάφους και τη βιοποικιλότητα και να βοηθήσουν τους γεωργούς να διακόψουν την εξάρτησή τους από ορυκτά λιπάσματα και να μειώσουν τις ροές φωσφόρου και αζώτου· επισημαίνει ότι η μείωση της αναποτελεσματικής λίπανσης και η σταδιακή κατάργηση της υπερβολικής λίπανσης θα πρέπει να λαμβάνουν υπόψη τις κλιματικές και περιβαλλοντικές επιπτώσεις των διαφόρων λιπασμάτων, συμπεριλαμβανομένης της παρουσίας βαρέων μετάλλων· ζητεί από τα κράτη μέλη να συμπεριλάβουν στα στρατηγικά τους σχέδια μέτρα για την προώθηση της αποτελεσματικής διαχείρισης και της κυκλικότητας των θρεπτικών ουσιών, καθώς και να στηρίξουν σθεναρά την εκπαίδευση των συμβούλων γεωργικών εκμεταλλεύσεων και των γεωργών και να αξιοποιήσουν τη μεταρρύθμιση της ΚΓΠ ως ευκαιρία για τον περιορισμό των εκπομπών αμμωνίας (NH3) από τον γεωργικό τομέα· τονίζει ότι η βελτιωμένη διαχείριση θρεπτικών συστατικών έχει και οικονομικά και περιβαλλοντικά οφέλη· τονίζει τη σημασία της εφαρμογής σύγχρονων και καινοτόμων τεχνολογιών και λύσεων, όπως η γεωργία ακριβείας, η στοχευμένη λίπανση που προσαρμόζεται στις απαιτήσεις των φυτών, οι συμβουλευτικές υπηρεσίες για τη διατροφή των φυτών και η στήριξη της διαχείρισης, καθώς και την ανάγκη εγκατάστασης ευρυζωνικών συνδέσεων στις αγροτικές περιοχές για τον σκοπό αυτό· πιστεύει ότι πρέπει να παρασχεθεί υποστήριξη σε βιώσιμα επιχειρηματικά μοντέλα για να υποστηριχθεί η ανάκτηση, η ανακύκλωση και η επαναχρησιμοποίηση θρεπτικών συστατικών από ροές αποβλήτων χωρίς επιμολυντές·

15. τονίζει ότι, προκειμένου να επιτευχθούν οι στόχοι για τη μείωση της χρήσης και των συναφών κινδύνων των χημικών φυτοφαρμάκων και τη μείωση των απωλειών θρεπτικών ουσιών, πρέπει να καταστούν διαθέσιμες ασφαλέστερες εναλλακτικές λύσεις για να εξασφαλιστεί η διαθεσιμότητα μιας λειτουργικής εργαλειοθήκης για την προστασία των φυτών· τονίζει, ωστόσο, τη σημασία της εκπαίδευσης για τη διασφάλιση της ορθής εφαρμογής των προληπτικών μέτρων· ζητεί να αυξηθεί η έρευνα και η ανάπτυξη εναλλακτικών φυτοπροστατευτικών προϊόντων, λιπασμάτων, πιο ανθεκτικών ποικιλιών που απαιτούν λιγότερα μέσα για να εξασφαλιστούν σταθερές αποδόσεις και ψηφιακά εργαλεία, καθώς και κίνητρα για μεθόδους εφαρμογής και τεχνολογίες όπως η γεωργία ακριβείας· καλεί την Επιτροπή να επιταχύνει και να απλουστεύσει την έγκριση νέων λύσεων για την υγεία των φυτών, συμπεριλαμβανομένων των φυτοπροστατευτικών προϊόντων με μικρότερο αντίκτυπο, όπως οι ουσίες χαμηλού κινδύνου ή οι βιολύσεις, και να εισαγάγει έναν ορισμό και μια χωριστή κατηγορία για τις φυσικές ουσίες στην οριζόντια νομοθεσία, καθώς και να αναλάβει πρωτοβουλίες για την εξεύρεση εναλλακτικών μεθόδων αξιολόγησης για αυτές τις χαμηλού κινδύνου, βασικές και φυσικές ουσίες· τονίζει περαιτέρω ότι η μειωμένη χρήση φυτοφαρμάκων πρέπει να συνοδεύεται από αυξημένη διαθεσιμότητα στην αγορά βιώσιμων εναλλακτικών λύσεων ισοδύναμης αποτελεσματικότητας στην προστασία της υγείας των φυτών με τα χημικά φυτοφάρμακα, προκειμένου να αποφευχθεί ο πολλαπλασιασμός επιβλαβών για τα φυτά οργανισμών· ζητά επίσης τη λήψη μέτρων για τη διευκόλυνση της ενσωμάτωσης μεθοδολογιών νέας προσέγγισης (NAM) στις χημικές αξιολογήσεις κινδύνου σε τρόφιμα και ζωοτροφές, οι οποίες μειώνουν την ανάγκη δοκιμών σε ζώα και εν τέλει συμβάλλουν στη σταδιακή κατάργηση των δοκιμών σε ζώα·

16. επαναλαμβάνει την κρίσιμη σημασία της προστασίας των μελισσών και λοιπών επικονιαστών από τις επιβλαβείς επιπτώσεις των φυτοφαρμάκων και των ασθενειών· υπενθυμίζει την αντίρρηση της 23ης Οκτωβρίου 2019 ( 61 ) και καλεί εκ νέου την Επιτροπή να εξασφαλίσει ότι η αναθεώρηση της καθοδήγησης για τις μέλισσες και οι μελλοντικές εκτελεστικές πράξεις δεν θα οδηγήσουν σε ένα επίπεδο προστασίας των μελισσών χαμηλότερο από αυτό που όρισε η καθοδήγηση της EFSA για τις μέλισσες το 2013, και θα βασίζονται στις πιο πρόσφατες επιστημονικές και τεχνικές γνώσεις, και, επομένως, προτείνει την τροποποίηση των ενιαίων αρχών, όχι μόνο σχετικά με την οξεία τοξικότητα για τις μέλισσες, αλλά τουλάχιστον και σχετικά με τη χρόνια τοξικότητα και την τοξικότητα των προνυμφών για τις μέλισσες και την οξεία τοξικότητα για τις αγριομέλισσες· σημειώνει ότι η EFSA σχεδιάζει το δικό της σύστημα μοντελοποίησης, το ApisRAM, το οποίο φαίνεται να συνάδει περισσότερο με τη βιολογία των μελισσών από το BeeHAVE και να αφήνει λιγότερα περιθώρια για συγκρούσεις συμφερόντων· ζητεί από την Επιτροπή να επαναξιολογήσει επειγόντως τις ουσίες που έχουν τον ίδιο τρόπο δράσης με τα νεονικοτινοειδή·

17. επαναλαμβάνει την έκκλησή του για έναν δείκτη επικονιαστών ( 62 ) και έναν στόχο αποκατάστασης· καλεί την Επιτροπή και τα κράτη μέλη να διασφαλίσουν ένα νέο πλαίσιο παρακολούθησης των επικονιαστών σε επίπεδο ΕΕ με ανάπτυξη ισχυρών συστημάτων σε επίπεδο κρατών μελών, ενδιάμεσα ορόσημα, σαφείς χρονικά οριοθετημένους σκοπούς, δείκτες και στόχους· τονίζει ότι οι δραστηριότητες παρακολούθησης πρέπει να ενσωματωθούν στο νέο πλαίσιο παρακολούθησης και αξιολόγησης της ΚΓΠ·

18. καλεί τα κράτη μέλη να πραγματοποιούν συστηματική, τυποποιημένη επιτόπια παρακολούθηση της βιοποικιλότητας των γεωργικών εκτάσεων, συμπεριλαμβανομένων των επικονιαστών, στην οποία να συμμετέχουν επαγγελματίες, γεωργοί και ιδιώτες επιστήμονες και όπου να χρησιμοποιούνται δεδομένα για την αξιολόγηση των πολιτικών της ΕΕ και της υλοποίησής τους·

19. υπενθυμίζει τη σημασία της προσέγγισης «Μία υγεία»· τονίζει ότι η αντοχή στα αντιμικροβιακά (AMR) αποτελεί αυξανόμενη διεθνική και διασυνοριακή απειλή κατά της υγείας όπου η συντονισμένη δράση από την ΕΕ μπορεί να κάνει τη διαφορά· αναγνωρίζει τις σημαντικές προσπάθειες που καταβλήθηκαν για τη μείωση της χρήσης αντιμικροβιακών στα ζώα, συμβάλλοντας στην παγκόσμια προσπάθεια για μείωση της αντοχής στα αντιβιοτικά· επισημαίνει, ωστόσο, την ανάγκη να μειωθεί περαιτέρω η χρήση αντιβιοτικών, μεταξύ άλλων και στην παραγωγή τροφίμων· εκφράζει την ικανοποίησή του για το σχέδιο της Επιτροπής να μειώσει τις συνολικές πωλήσεις αντιμικροβιακών ουσιών για εκτρεφόμενα ζώα και στην υδατοκαλλιέργεια κατά 50 % έως το 2030, και υπογραμμίζει ότι πρέπει να ληφθεί υπόψη η πρόοδος που έχει ήδη σημειωθεί σε επίπεδο κρατών μελών· επισημαίνει ότι για την επίτευξη αυτού του στόχου χρειάζονται ενδιάμεσοι στόχοι και ξεκάθαρες δράσεις και μέτρα, συμπεριλαμβανομένης της εφαρμογής κυρώσεων όπως προβλέπεται στη νομοθεσία της ΕΕ· υπενθυμίζει, επίσης, ότι για την επίτευξη αυτού του στόχου, είναι πολύ σημαντική η βελτίωση των πρακτικών εκτροφής των ζώων, διότι η καλή διαβίωση των ζώων βελτιώνει την υγεία τους και, κατά συνέπεια, μειώνει την ανάγκη χορήγησης φαρμάκων· πιστεύει ότι η ορθή εφαρμογή του κανονισμού για τα κτηνιατρικά φάρμακα ( 63 ) και του κανονισμού (ΕΕ) 2019/4 για τις φαρμακούχες ζωοτροφές ( 64 ) θα μειώσει περαιτέρω τη χρήση αντιβιοτικών και καλεί την Επιτροπή να ελέγξει την εφαρμογή και την επιβολή από τα κράτη μέλη· υπογραμμίζει ότι οι αντιμικροβιακές ουσίες, εκτός από τα αντιβιοτικά ανθρώπινης χρήσης, πρέπει να παραμείνουν διαθέσιμες για απαραίτητες χρήσεις, προκειμένου να προστατεύεται η υγεία και η καλή διαβίωσή των ζώων ανά πάσα στιγμή·

20. εκφράζει την ικανοποίησή του για την έμφαση που δίδεται στην ανάγκη να συνεχιστεί η μείωση των συνολικών πωλήσεων αντιβιοτικών στην ΕΕ για τα ζώα εκμετάλλευσης και στην υδατοκαλλιέργεια, και τονίζει ότι οι πρωτοβουλίες της ΕΕ σε αυτόν τον τομέα έχουν υιοθετηθεί και θα υιοθετηθούν βάσει της προσέγγισης «Μία υγεία» που αναγνωρίζει την αλληλεξάρτηση μεταξύ της υγείας και της ευημερίας των ανθρώπων, των ζώων και του περιβάλλοντος· καλεί την Επιτροπή και τα κράτη μέλη να επικεντρωθούν σε περαιτέρω μέτρα για τη διευκόλυνση και την κινητροδότηση βιώσιμων καινοτόμων λύσεων, ιδίως σε εργαλεία πρόληψης και εναλλακτικές θεραπείες· ζητεί να καταβληθούν προσπάθειες προκειμένου να εξασφαλιστούν εναρμονισμένα πρότυπα για τα προϊόντα ζωικής προέλευσης που εισάγονται στην ΕΕ με εκείνα που θεσπίστηκαν βάσει του κανονισμού για τα κτηνιατρικά φάρμακα· επισημαίνει την ανάγκη, στο πλαίσιο της αναθεώρησης του κανονισμού για τις πρόσθετες ύλες ζωοτροφών ( 65 ) , να αντιμετωπιστεί η χρήση ουσιών που επί του παρόντος δεν έχουν ταξινομηθεί ως αντιβιοτικά αλλά έχουν αντιβιοτικές ιδιότητες σύμφωνα με το άρθρο 4 παράγραφος 14 του κανονισμού για τα κτηνιατρικά φάρμακα, οι οποίες μπορούν να χρησιμοποιηθούν στη ζωική γεωργία και την υδατοκαλλιέργεια για προληπτική χρήση· εφιστά την προσοχή στο γεγονός ότι οι εργαζόμενοι στην τροφική αλυσίδα διατρέχουν τον κίνδυνο να προσβληθούν από παθογόνα της μικροβιακής αντοχής, για παράδειγμα όταν χρησιμοποιούν την τεχνική «top dressing» όταν χορηγούν κτηνιατρικά φάρμακα· τονίζει την ανάγκη λήψης κατάλληλων μέτρων για τη μείωση αυτού του σοβαρού κινδύνου για την υγεία στην εργασία·

21. υπενθυμίζει ότι η γεωργία και η δασοπονία διαδραματίζουν σημαντικό ρόλο στην αντιμετώπιση του μετριασμού της κλιματικής αλλαγής και την προσαρμογή σε αυτή· τονίζει ότι είναι σημαντικό να αναγνωριστεί και να παρακολουθείται ο αντίκτυπος της γεωργίας και της ζωικής παραγωγής στις εκπομπές αερίων του θερμοκηπίου και στη χρήση γης· τονίζει την επιτακτική ανάγκη μείωσης αυτών των εκπομπών, προκειμένου να προωθηθεί η εκπλήρωση της δέσμευσης της ΕΕ στη Συμφωνία του Παρισιού· τονίζει την ανάγκη και το δυναμικό διατήρησης, αποκατάστασης και ενίσχυσης των φυσικών καταβοθρών άνθρακα και μείωσης των γεωργικών εκπομπών διοξειδίου του άνθρακα, μεθανίου και υποξειδίου του αζώτου, ιδίως στους τομείς των ζωοτροφών και της κτηνοτροφίας, χωρίς να τίθεται περαιτέρω σε κίνδυνο η καλή διαβίωση των ζώων, διασφαλίζοντας παράλληλα ότι δεν υποβαθμίζεται η γονιμότητα του εδάφους· αναγνωρίζει ότι τα υγιή ζώα απαιτούν λιγότερους φυσικούς πόρους και ότι οι βιώσιμες πρακτικές διαχείρισης των ζώων μπορούν να οδηγήσουν σε μειώσεις των εκπομπών αερίων του θερμοκηπίου· ζητεί κατάλληλα και προσαρμοσμένα ρυθμιστικά μέτρα και στόχους για τις εκπομπές από τη γεωργία και τη σχετική χρήση της γης στο πλαίσιο της «δέσμης προσαρμογής στον στόχο του 55 %» για τη διασφάλιση της φιλόδοξης μείωσης όλων των εκπομπών αερίων του θερμοκηπίου σε αυτούς τους τομείς αντιμετωπίζοντας τις πυκνότητες του ζωικού πληθυσμού στην ΕΕ και τις ενσωματωμένες εκπομπές λόγω της χρήσης της γης από εισαγόμενες ζωοτροφές και τρόφιμα· ζητεί έναν συνεκτικό συνδυασμό πολιτικών που να επιτρέπει τη μετάβαση προς πιο βιώσιμες πρακτικές όπως η βασισμένη στη βόσκηση, εκτατική κτηνοτροφία ως μέρος ενός συστήματος πολυκαλλιέργειας, το οποίο σέβεται τη φέρουσα ικανότητα του τοπικού περιβάλλοντος και υποστηρίζει τη βιοποικιλότητα·

22. σημειώνει τις πολλά υποσχόμενες εξελίξεις στον τομέα των πρόσθετων υλών ζωοτροφών που συμβάλλουν στη μείωση των εκπομπών αερίων του θερμοκηπίου και των υδατικών και ατμοσφαιρικών ρύπων από την κτηνοτροφία· εκφράζει, εν προκειμένω, την ικανοποίησή του για τα σχέδια της Επιτροπής να διευκολύνει τη διάθεση στην αγορά βιώσιμων και καινοτόμων πρόσθετων υλών ζωοτροφών και ζητεί την υλοποίηση σχετικών ερευνητικών προγραμμάτων για την υποστήριξη της περαιτέρω ανάπτυξής τους·

23. επισημαίνει ότι η εκτατική μόνιμη χορτολιβαδική, δασική κτηνοτροφία ή εκτατική βιολογική κτηνοτροφία, που συχνά περιλαμβάνει βοσκότοπους υψηλής περιβαλλοντικής αξίας, αποτελούν βασικά χαρακτηριστικά του ευρωπαϊκού συστήματος τροφίμων και ότι τα συστήματα ποιότητάς του αποτελούν καθοριστικό στοιχείο πολλών παραδοσιακών αγροτικών κοινοτήτων, το οποίο τους επιτρέπει να χρησιμοποιούν παραγωγικά εκτάσεις που διαφορετικά θα είχαν εγκαταλειφθεί· υπογραμμίζει ότι αυτή η μορφή γεωργικής παραγωγής με βάση την ξηρά και χαμηλή πυκνότητα μπορεί να έχει πολλαπλά θετικά αποτελέσματα για το περιβάλλον και τη διατήρηση των πολιτιστικών τοπίων, συμβάλλει στην προστασία των αγροτικών περιοχών από την απερήμωση και την εγκατάλειψη, συμβάλλει στον μετριασμό της κλιματικής αλλαγής και συμβάλλει στην κυκλική οικονομία και την αποκατάσταση της βιοποικιλότητας και, ως εκ τούτου, πρέπει να υποστηριχθεί και να ενθαρρυνθεί· τονίζει ότι θα πρέπει να υποστηριχθούν οι γεωργικές εκμεταλλεύσεις που μεταβαίνουν σε πιο βιώσιμες μορφές παραγωγής και απομακρύνονται από γεωργικές πρακτικές όπως η εκτροφή υψηλής πυκνότητας και οι μονοκαλλιέργειες· καλεί την Επιτροπή να διασφαλίσει ότι οι πολιτικές και τα χρηματοδοτικά προγράμματά της στηρίζουν το παραδοσιακό ευρωπαϊκό πολιτιστικό τοπίο, όπως οι επικλινείς και αναβαθμισμένοι αμπελώνες και η εκτεταμένη μόνιμη παραγωγή χορτολιβαδικών εκτάσεων που στηρίζει τη βιοποικιλότητα· σημειώνει ότι οι εκθέσεις των κρατών μελών βάσει του άρθρου 17 της οδηγίας για τους οικότοπους ( 66 ) επισημαίνουν ότι πολλές ημιφυσικές χορτολιβαδικές εκτάσεις βρίσκονται σε δυσμενή, ανεπαρκή ή κακή κατάσταση διατήρησης και ότι οι επικονιαστές που εξαρτώνται από αυτά απειλούνται, θέτοντας σε κίνδυνο τις υπηρεσίες επικονίασης·

24. ζητεί μεγαλύτερη εναρμόνιση του νομικού πλαισίου για την κτηνοτροφία στην ΕΕ, με τη χρήση κοινών, επιστημονικά τεκμηριωμένων δεικτών για την καλή διαβίωση των ζώων και εκφράζει την ικανοποίησή του για τη δέσμευση της Επιτροπής να αξιολογήσει και να αναθεωρήσει, όπου είναι αναγκαίο, την υφιστάμενη νομοθεσία για την καλή διαβίωση των ζώων· υπογραμμίζει τη σημασία της συνεκτίμησης των τελευταίων εξελίξεων στην επιστήμη της καλής διαβίωσης των ζώων και της ανταπόκρισης στις δημόσιες, πολιτικές και σχετικές με την αγορά απαιτήσεις για υψηλότερα πρότυπα σχετικά με την καλή διαβίωση των ζώων· καλεί την Επιτροπή να υποβάλει νομοθετική πρόταση με στόχο τη σταδιακή κατάργηση της χρήσης κλωβών στην κτηνοτροφία της ΕΕ, αξιολογώντας τη δυνατότητα σταδιακής κατάργησης έως το 2027· τονίζει την ανάγκη η εν λόγω σταδιακή κατάργηση να βασίζεται σε επιστημονικά τεκμηριωμένη εκτίμηση επιπτώσεων και να εξασφαλίζει κατάλληλη μεταβατική περίοδο· καλεί την Επιτροπή να υιοθετήσει μια προσέγγιση ανά είδος, η οποία θα λαμβάνει υπόψη και θα αξιολογεί τα χαρακτηριστικά κάθε ζώου, το οποίο θα πρέπει να διαθέτει συστήματα στέγασης προσαρμοσμένα στις ιδιαίτερες ανάγκες του, διασφαλίζοντας παράλληλα την υγεία των ζώων και του ανθρώπου, διασφαλίζοντας την προστασία των εργαζομένων και εξασφαλίζοντας επαρκή στήριξη και μεταβατική περίοδο με στόχο τη διατήρηση της ανταγωνιστικότητας των γεωργών και των κτηνοτρόφων·

25. υπενθυμίζει τη σημασία ενός συστήματος καλής μεταχείρισης των ζώων υψηλής ποιότητας, μεταξύ άλλων κατά τη μεταφορά και τη σφαγή· τονίζει ότι ένα υψηλό επίπεδο καλής διαβίωσης των ζώων αποτελεί αναπόσπαστο μέρος της βιώσιμης ανάπτυξης και είναι απαραίτητο για την ανώτερη ποιότητα των τροφίμων που διευκολύνει την πιο υγιεινή διατροφή ικανοποιώντας τις απαιτήσεις των καταναλωτών και συμβάλλει στη διατήρηση της βιοποικιλότητας· τονίζει ότι απαιτείται μια συνεκτική και εναρμονισμένη προσέγγιση, λαμβάνοντας υπόψη την ανθρώπινη υγεία, το περιβάλλον, τη βιοποικιλότητα, την υγεία και την καλή διαβίωση των ζώων και το κλίμα με ολιστικό και κοινό τρόπο όταν γίνεται αναφορά σε ένα βιώσιμο σύστημα τροφίμων·

26. θεωρεί σημαντικό να κινηθούν διαδικασίες επί παραβάσει κατά των συστημικά μη συμμορφούμενων κρατών μελών όσον αφορά την εφαρμογή και την επιβολή της ισχύουσας νομοθεσίας για την καλή διαβίωση των ζώων και, όπου είναι αναγκαίο, να καλυφθούν τα νομοθετικά κενά και να καθοριστούν υψηλότερα πρότυπα στη νομοθεσία για την καλή διαβίωση των ζώων· τονίζει ότι είναι σημαντικό η ΕΕ να λαμβάνει υπόψη τη συμμόρφωση των χωρών εκτός ΕΕ με τα πρότυπα καλής διαβίωσης των ζώων, ιδίως όσον αφορά τα εισαγόμενα προϊόντα·

27. επισημαίνει ότι τα ζώα θα πρέπει να βιώνουν όσο το δυνατόν λιγότερη ταλαιπωρία κατά τη μεταφορά και τη σφαγή τους και, ως εκ τούτου, εκφράζει την ικανοποίησή του για την πρόθεση να αναθεωρηθεί η υφιστάμενη νομοθεσία για την καλή διαβίωση των ζώων όσον αφορά τη μεταφορά και τη σφαγή των ζώων· καλεί την Επιτροπή και τα κράτη μέλη να διευκολύνουν τοπικές λύσεις σφαγής, συμπεριλαμβανομένης της κινητής σφαγής, με μικρότερες μονάδες και καλύτερη κατάρτιση του προσωπικού για την αποφυγή της ταλαιπωρίας των ζώων· καλεί την Επιτροπή να προωθήσει, στο μέτρο του δυνατού, εναλλακτικές λύσεις αντί της μεταφοράς ζώντων ζώων·

28. καλεί την Επιτροπή και τα κράτη μέλη να εφαρμόσουν και να επιβάλουν τη σχετική νομοθεσία της ΕΕ, ιδίως την οδηγία (ΕΚ) αριθ. 1/2005 του Συμβουλίου για την προστασία των ζώων κατά τη μεταφορά και συναφείς δραστηριότητες ( 67 ) · εκφράζει τη λύπη του για την τρέχουσα μη συμμόρφωση με την απόφαση του Ευρωπαϊκού Δικαστηρίου, σύμφωνα με την οποία η προστασία της καλής διαβίωσης των ζώων δεν σταματά στα εξωτερικά σύνορα της ΕΕ και ότι οι μεταφορείς ζώων που αναχωρούν από την Ευρωπαϊκή Ένωση πρέπει, ως εκ τούτου, να συμμορφώνονται με τους ευρωπαϊκούς κανόνες για την καλή διαβίωση των ζώων κατά την έξοδο από την ΕΕ, επισημαίνοντας παράλληλα τις δυσκολίες στην εφαρμογή της λόγω έλλειψης δικαιοδοσίας σε εδάφη εκτός ΕΕ·

29. υπενθυμίζει ότι το 70 % των εμφανιζόμενων ασθενειών και πανδημιών είναι ζωικής προέλευσης σύμφωνα με την IPBES· εκφράζει τη βαθιά του ανησυχία για την ολοένα και συχνότερη εμφάνιση ζωονόσων που μεταδίδονται από τα ζώα στον άνθρωπο (ανθρωποζωονόσοι), όπως ο πυρετός Q, η γρίπη των πτηνών και το νέο στέλεχος της γρίπης A (H1N1), η οποία επιδεινώνεται από την κλιματική αλλαγή, την υποβάθμιση του περιβάλλοντος, τις αλλαγές στη χρήση της γης, την αποψίλωση των δασών, την καταστροφή της βιοποικιλότητας και των φυσικών οικοτόπων και την πίεση που ασκείται σε αυτά, την παράνομη εμπορία άγριων ζώων και τα σημερινά συστήματα παραγωγής και κατανάλωσης τροφίμων· υπογραμμίζει ότι τα συστήματα ζωικής παραγωγής, τα οποία περιλαμβάνουν τον περιορισμό των ζώων παρόμοιου γονότυπου σε μικρή απόσταση μεταξύ τους, μπορεί να αυξήσει την ευαισθησία των ζώων σε λοιμώδεις νόσους, δημιουργώντας τις συνθήκες για την εμφάνιση και εξάπλωση ζωονόσων ( 68 ) · καλεί την Επιτροπή και τα κράτη μέλη να επιταχύνουν την εγκατάλειψη αυτών των γεωργικών πρακτικών και της μη βιώσιμης χρήσης των άγριων ειδών, συμπεριλαμβανομένης της παράνομης εμπορίας, και να προαγάγουν την καλύτερη διαχείριση της κτηνιατρικής πρόληψης και την προώθηση υψηλών προτύπων υγείας και καλής διαβίωσης των ζώων, μεταξύ άλλων και με τους εμπορικούς εταίρους της ΕΕ, προκειμένου να αποτραπεί η εξάπλωση ζωονόσων και χωροκατακτητικών ειδών και να προωθηθούν τα υψηλά πρότυπα βιοασφάλειας της ΕΕ ως βέλτιστη πρακτική σε παγκόσμιο επίπεδο· αναγνωρίζει ότι η πρόληψη και η ετοιμότητα αντιμετώπισης ασθενειών, δηλαδή η διαθεσιμότητα μεθόδων διάγνωσης, πρόληψης και θεραπείας, είναι καίριας σημασίας για τον περιορισμό των αναδυόμενων απειλών για την υγεία των ανθρώπων και των ζώων·

30. χαιρετίζει την αναγνώριση της βιολογικής γεωργίας από την Επιτροπή ως ένα από τα ισχυρά στοιχεία της πορείας της ΕΕ προς πιο βιώσιμα συστήματα τροφίμων και τη φιλοδοξία να αυξηθεί η γεωργική γη της ΕΕ υπό βιολογική γεωργία έως το 2030· υπογραμμίζει το γεγονός ότι τα περισσότερα κράτη μέλη έχουν ήδη υιοθετήσει στόχους για την αύξηση της γεωργικής έκτασης με βιολογική παραγωγή· προσβλέπει στην ανάλυση του βιολογικού τομέα στη συνολική εκτίμηση επιπτώσεων της στρατηγικής και τονίζει τη σημασία του ευρωπαϊκού σχεδίου δράσης για τη βιολογική γεωργία για την αύξηση της υιοθέτησής του· υπογραμμίζει ότι η ανάπτυξη και η αύξηση του βιολογικού τομέα πρέπει να συνοδεύεται από εξελίξεις της αγοράς και της αλυσίδας εφοδιασμού και μέτρα που τονώνουν περαιτέρω τη ζήτηση για βιολογικά τρόφιμα και διασφαλίζουν την εμπιστοσύνη των καταναλωτών, σε συνδυασμό με τις δημόσιες συμβάσεις, τα φορολογικά κίνητρα και ένα ευρύ φάσμα μέτρων προώθησης, την έρευνα, την καινοτομία, την κατάρτιση και τη μεταφορά επιστημονικών γνώσεων, στοιχεία που θα συμβάλουν στη σταθερότητα της αγοράς βιολογικών προϊόντων και στη δίκαιη αμοιβή των γεωργών·

31. επικροτεί την ιδέα της ενίσχυσης, της παροχής κινήτρων και της επιβράβευσης της φυσικής δέσμευσης διοξειδίου του άνθρακα στα εδάφη, η οποία έχει ήδη επιτευχθεί σε ορισμένες γεωργικές εκμεταλλεύσεις, παρέχοντας πρόσθετες ανταμοιβές στους γεωργούς για την ανάπτυξη και τη διατήρηση ορθών γεωργικών πρακτικών για τη δέσμευση του διοξειδίου του άνθρακα, η οποία αναμένεται να οδηγήσει στην ενίσχυση των καταβοθρών διοξειδίου του άνθρακα σε ολόκληρη την ΕΕ· υπογραμμίζει ότι οι πολιτικές για τη γεωργία και τα τρόφιμα θα πρέπει να διευκολύνουν τη μετάβαση στη βιώσιμη γεωργία ανταμείβοντας τους γεωργούς για τα περιβαλλοντικά και κλιματικά οφέλη που αποφέρουν· τονίζει τη σημασία των λύσεων που βασίζονται στη φύση, όπως η ευρεία αμειψισπορά, η ενδιάμεση καλλιέργεια, η μόνιμη καλλιέργεια, η αγροοικολογία και η αποκατάσταση οικοσυστημάτων, και ιδίως η αποκατάσταση και διατήρηση τυρφώνων για την αύξηση των φυσικών καταβοθρών διοξειδίου του άνθρακα και της δέσμευσης αερίων του θερμοκηπίου· τονίζει, ωστόσο, ότι η γεωργία και οι γεωργικές πρακτικές με σημαντικές αρνητικές επιπτώσεις στο κλίμα, τη βιοποικιλότητα, το έδαφος, το νερό, τον αέρα και την καλή διαβίωση των ζώων δεν θα πρέπει να λαμβάνουν χρηματοδότηση για το κλίμα, ούτε να λαμβάνουν κίνητρα ή ανταμοιβή· καλεί την Επιτροπή να διερευνήσει ένα πλαίσιο για έναν ισχυρό ποσοτικό προσδιορισμό και πιστοποίηση του άνθρακα, το οποίο θα πρέπει να αποφεύγει την πιθανότητα ανακριβών δηλώσεων που είναι γνωστές ως «πράσινο ξέπλυμα»· καλεί την Επιτροπή να παρουσιάσει διάφορες επιλογές για την ανθρακοδεσμευτική γεωργία και υπογραμμίζει ότι οι αγορές διοξειδίου του άνθρακα αποτελούν μέρος ενός πολύ ευρύτερου συνόλου ρυθμιστικών και μη ρυθμιστικών μέτρων για τη μείωση των εκπομπών αερίων του θερμοκηπίου, και τονίζει ότι τα συστήματα ανθρακοδεσμευτικής γεωργίας θα πρέπει να αποτελούν μέρος μιας εργαλειοθήκης κινήτρων για την επίτευξη των στόχων για το κλίμα· ζητεί οι προτάσεις να συνάδουν με τους στόχους για την καλή διαβίωση των ζώων και τους περιβαλλοντικούς στόχους και την αρχή του «μη βλάπτειν» της Πράσινης Συμφωνίας· υποστηρίζει την ενθάρρυνση της υιοθέτησης αναγεννητικών γεωργικών πρακτικών, τη βελτίωση της πρόσβασης σε τεχνολογίες, δεδομένα, κατάρτιση και πληροφόρηση και τη συμπλήρωση του εισοδήματος των γεωργών μέσω της παγίδευσης του άνθρακα και πληρωμών για υπηρεσίες οικοσυστήματος, αυξάνοντας έτσι την ανθεκτικότητά τους·

32. υπογραμμίζει τη σημασία της διασφάλισης της ασφάλειας και της πολυμορφίας των σπόρων και του φυτικού πολλαπλασιαστικού υλικού για την εξασφάλιση σταθερών αποδόσεων και φυτικών ποικιλιών προσαρμοσμένων στις πιέσεις της κλιματικής αλλαγής, συμπεριλαμβανομένων των παραδοσιακών και τοπικά προσαρμοσμένων ποικιλιών, και ποικιλιών κατάλληλων για βιολογική παραγωγή και γεωργικά συστήματα χαμηλών εισροών, διασφαλίζοντας παράλληλα διαφάνεια και ελευθερία επιλογής για τους γεωργούς και πρόσβαση σε γενετικούς πόρους και καινοτόμες τεχνικές βελτίωσης των φυτών, προκειμένου να συμβάλουν σε υγιείς σπόρους και να προστατεύσουν τα φυτά από επιβλαβείς οργανισμούς και ασθένειες και να βοηθήσουν τους γεωργούς να αντιμετωπίσουν τους αυξανόμενους κινδύνους που προκαλούνται από την κλιματική αλλαγή, εξασφαλίζοντας κίνητρα για ανοικτή καινοτομία μέσω της ποικιλίας των φυτών·

33. αυξάνει την ευαισθητοποίηση σχετικά με τις πιθανές αρνητικές επιπτώσεις της συγκέντρωσης και της μονοπώλησης στον τομέα των σπόρων και καλεί την Επιτροπή να λάβει μέτρα για την καταπολέμησή τους αν είναι απαραίτητο· τονίζει, στο πλαίσιο αυτό, τη σημασία της ανοιχτής καινοτομίας μέσω των δικαιωμάτων των δημιουργών νέων ποικιλιών σπόρων και σημειώνει με ανησυχία τις αρνητικές επιπτώσεις των διπλωμάτων ευρεσιτεχνίας ευρείας εμβέλειας στον τομέα των σπόρων· πιστεύει ότι η μη εμπορική παραγωγή και χρήση παραδοσιακών και τοπικά προσαρμοσμένων ποικιλιών σπόρων από ιδιώτες πολίτες και μικροκαλλιεργητές δεν θα πρέπει να υπόκειται σε δυσανάλογες ενωσιακές και εθνικές νομοθετικές ρυθμίσεις· τονίζει τη σημασία διατήρησης μιας ισχυρής ενιαίας αγοράς για τον τομέα των σπόρων της ΕΕ·

34. ζητεί να ενισχυθεί ο συντονισμός σε επίπεδο ΕΕ προκειμένου να τονωθεί η διατήρηση και η βιώσιμη χρήση της γενετικής ποικιλότητας και να δημιουργηθεί μια κοινή πλατφόρμα της ΕΕ για την ανταλλαγή πληροφοριών σχετικά με τους διατηρούμενους γενετικούς πόρους·

35. εκφράζει την ικανοποίησή του για την ανακοίνωση της αναθεώρησης των κανόνων εμπορίας για παραδοσιακές και τοπικά προσαρμοσμένες ποικιλίες, προκειμένου να συμβάλουν στη διατήρηση και τη βιώσιμη χρήση τους· τονίζει την ανάγκη για μέτρα που θα διευκολύνουν την καταχώριση των ποικιλιών σπόρων, μεταξύ άλλων και για τη βιολογική γεωργία, και για θα εξασφαλίσουν ευκολότερη πρόσβαση στην αγορά για τις παραδοσιακές και τοπικά προσαρμοσμένες ποικιλίες·

36. λαμβάνει υπό σημείωση τη μελέτη σχετικά με την κατάσταση των νέων γονιδιωματικών τεχνικών βάσει του δικαίου της Ένωσης και υπό το πρίσμα της απόφασης του Δικαστηρίου στην υπόθεση C-528/16(SWD(2021)0092), καθώς και την ανακοίνωση της Επιτροπής ότι σχεδιάζει να δρομολογήσει ρυθμιστική δράση πολιτικής, συμπεριλαμβανομένης εκτίμησης επιπτώσεων και δημόσιας διαβούλευσης σχετικά με φυτά που προέρχονται από ορισμένες νέες γονιδιωματικές τεχνικές, με στόχο τη διατήρηση υψηλού επιπέδου προστασίας της υγείας του ανθρώπου και των ζώων και του περιβάλλοντος, με παράλληλη αξιοποίηση δυνητικών οφελών από την επιστήμη και την καινοτομία, ιδίως για τη συμβολή στη βιωσιμότητα και τους στόχους βιωσιμότητας της Ευρωπαϊκής Πράσινης Συμφωνίας· τονίζει την αρχή της προφύλαξης και την ανάγκη διασφάλισης διαφάνειας και ελευθερίας επιλογής για τους γεωργούς, τους μεταποιητές και τους καταναλωτές, και τονίζει ότι η εν λόγω δράση πολιτικής θα πρέπει να περιλαμβάνει εκτιμήσεις κινδύνου και συνολική επισκόπηση και αξιολόγηση των επιλογών ιχνηλασιμότητας και επισήμανσης με σκοπό την επίτευξη κατάλληλης ρυθμιστικής εποπτείας και την παροχή σχετικών πληροφοριών στους καταναλωτές, μεταξύ άλλων για προϊόντα από τρίτες χώρες, προκειμένου να εξασφαλιστούν ίσοι όροι ανταγωνισμού·

37. επαναλαμβάνει την έκκλησή του προς την Επιτροπή να υποβάλει επειγόντως νέα νομοθετική πρόταση σχετικά με το θέμα της κλωνοποίησης και των «κλωνοποιημένων τροφίμων»· επιμένει ότι η πρόταση αυτή θα πρέπει να περιλαμβάνει απαγόρευση της κλωνοποίησης, απαγόρευση διάθεσης στην αγορά και εισαγωγής κλωνοποιημένων ζώων, του αναπαραγωγικού υλικού και των απογόνων τους και απαγόρευση διάθεσης στην αγορά και εισαγωγής τροφίμων από κλωνοποιημένα ζώα και τους απογόνους τους· εκφράζει τη βαθιά του λύπη για την έλλειψη ανάληψης δράσης για τη ρύθμιση των κλώνων και των απογόνων τους και επαναλαμβάνει ότι δεν πρέπει να ασκούνται φυσική ή τεχνητή αναπαραγωγή ή διαδικασίες αναπαραγωγής που προκαλούν ή είναι πιθανό να προκαλέσουν πόνο ή τραυματισμό σε οποιοδήποτε από τα εν λόγω ζώα και ότι είναι απαραίτητο να διασφαλιστεί ότι τα τρόφιμα από κλωνοποιημένα ζώα και τους απογόνους τους δεν εισέρχονται στην αλυσίδα τροφίμων·

38. υπογραμμίζει τον σημαντικό ρόλο των Ευρωπαίων γεωργών στην υλοποίηση της μετάβασης σε ένα βιώσιμο σύστημα τροφίμων και τονίζει ότι πρέπει να διατεθούν επαρκείς χρηματοδοτικοί πόροι για την επίτευξη αυτού του στόχου· τονίζει την ανάγκη να αξιοποιηθούν, να προωθηθούν και να υποστηριχθούν όλες οι μέθοδοι βιώσιμης παραγωγής, συμπεριλαμβανομένης της βιολογικής, της ολοκληρωμένης παραγωγής και της αγροοικολογίας, δεδομένου ότι μπορούν να εξασφαλίσουν περιβαλλοντική βιωσιμότητα, να αυξήσουν το ποσοστό των συνολικών καλλιεργούμενων εκτάσεων σε φιλικά προς το περιβάλλον συστήματα και να προσφέρουν ισχυρές εγγυήσεις όσον αφορά την ποιότητα, την ασφάλεια, την ποσότητα και τις τιμές·

39. επιμένει ότι τα εθνικά στρατηγικά σχέδια, που θα εκπονηθούν από τα κράτη μέλη και θα εγκριθούν από την Επιτροπή στο πλαίσιο της νέας ΚΓΠ, θα πρέπει να εξασφαλίζουν επαρκή χρηματοδοτική στήριξη σε όλους τους γεωργούς και δασοκόμους της ΕΕ για την ενίσχυση της ανταγωνιστικότητας και του εισοδήματός τους, ούτως ώστε να μπορούν οι ίδιοι και οι οικογένειές τους να επιτύχουν ένα αξιοπρεπές βιοτικό επίπεδο, να καταπολεμήσουν την εγκατάλειψη της υπαίθρου και να διατηρήσουν ζωντανές αγροτικές κοινότητες·

40. εκφράζει την ικανοποίησή του για το γεγονός ότι η νέα ΚΓΠ θα παράσχει κίνητρα για την προώθηση καινοτόμων, ψηφιακών, οικολογικών, περιφερειακών και βιώσιμων επιχειρηματικών μοντέλων για τη γεωργία και την παραδοσιακή παραγωγή τροφίμων, ιδίως μέσω της προώθησης βραχειών αλυσίδων εφοδιασμού, όπως προϊόντα με προστατευόμενες γεωγραφικές ενδείξεις ή ονομασίες προέλευσης, με σεβασμό των κανόνων της ενιαίας αγοράς και μέσω προσεγγίσεων που περιλαμβάνουν την καινοτόμο τοπική εφοδιαστική, όπως οι «πράσινοι κόμβοι», και την ενσωμάτωση της βιοτεχνικής παραγωγής τροφίμων σε άλλες υπηρεσίες σε αγροτικές περιοχές, όπως ο τουρισμός ή η γαστρονομία· τονίζει ότι η περιφερειακή εμπορία γεωργικών προϊόντων και οι εταιρικές σχέσεις διαδραματίζουν σημαντικό ρόλο στην προώθηση βιώσιμων αλυσίδων εφοδιασμού· αναγνωρίζει ότι όταν δεν υπάρχει διαθέσιμη τοπική παραγωγή, είναι αναγκαίες οι εισαγωγές·

41. καλεί την Επιτροπή να εγκρίνει μόνο τα εθνικά στρατηγικά σχέδια της ΚΓΠ που καταδεικνύουν σαφώς την προσήλωση στη βιωσιμότητα από οικονομική, περιβαλλοντική και κοινωνική άποψη και συνάδουν με τους στόχους της Ευρωπαϊκής Πράσινης Συμφωνίας, τους σχετικούς στόχους σε επίπεδο ΕΕ και τη Συμφωνία του Παρισιού·

42. ζητεί τα σχέδια αυτά να λαμβάνουν δεόντως υπόψη τις ιδιαίτερες προκλήσεις που αντιμετωπίζουν οι εξόχως απόκεντρες περιοχές της ΕΕ όσον αφορά τη βιοποικιλότητα, τη γεωργική παραγωγή και τον εφοδιασμό με τρόφιμα και πρώτες ύλες· τονίζει ότι η επαρκής χρηματοδοτική στήριξη στο πλαίσιο της ΚΓΠ είναι ζωτικής σημασίας για να μπορέσει η γεωργία της ΕΕ να συμβάλει στη μετάβαση προς την κλιματική ουδετερότητα και να ενισχύσει τη διατήρηση της βιοποικιλότητας· επισημαίνει ότι τα ενισχυμένα μέτρα στήριξης, συμπεριλαμβανομένων των προγραμμάτων κατάρτισης και των συμβουλευτικών υπηρεσιών, είναι απαραίτητα για να δοθεί η δυνατότητα στους γεωργούς να διαδραματίσουν τον ρόλο τους στην επίτευξη των στόχων της στρατηγικής· ζητεί την εφαρμογή «ενισχυμένων οικολογικών συστημάτων» στα εθνικά στρατηγικά σχέδια, σύμφωνα με τη θέση του Κοινοβουλίου, ώστε να αποφεύγεται η περιττή επικάλυψη των ελέγχων υπό όρους·

43. υπογραμμίζει ότι τα υγιή εδάφη αποτελούν προϋπόθεση για τη διασφάλιση της ασφάλειας των τροφίμων, των ζωοτροφών και των ινών· καλεί, συνεπώς, την Επιτροπή και τα κράτη μέλη να αποτρέψουν την περαιτέρω υποβάθμισή τους σε επίπεδο ΕΕ· υπογραμμίζει ότι το γεωργικό έδαφος είναι ένας βασικός φυσικός πόρος, η καλή κατάσταση του οποίου είναι το κλειδί για την υλοποίηση της στρατηγικής «Από το αγρόκτημα στο πιάτο»· τονίζει, σε αυτό το πλαίσιο, τη σημασία της νέας στρατηγικής για το έδαφος και καλεί την Επιτροπή να λάβει τα κατάλληλα μέτρα βάσει αυτής της στρατηγικής ώστε να δημιουργηθούν οι αναγκαίες λύσεις· αναγνωρίζει τον ουσιώδη χαρακτήρα της οργανικής ύλης και της βιοποικιλότητας του εδάφους και τις υπηρεσίες και τα αγαθά που παρέχει· εκφράζει τη λύπη του για το γεγονός ότι τα εδάφη δέχονται αυξανόμενη πίεση· πιστεύει ότι πρέπει να θεσπιστεί και να διατηρηθεί σε όλα τα κράτη μέλη ισχυρή παρακολούθηση των οργανισμών του εδάφους και των τάσεων στο εύρος και τον όγκο τους·

44. αναγνωρίζει τη σημασία των χαρακτηριστικών υψηλής ποικιλομορφίας στα τοπία, τα οποία είναι απαραίτητα για τη διατήρηση βασικών υπηρεσιών οικοσυστήματος, όπως η επικονίαση ή ο έλεγχος των φυσικών παρασίτων, για τη γεωργική παραγωγή και τα οποία αυξάνουν την παραγωγικότητά της μακροπρόθεσμα· εκφράζει την ικανοποίησή του για τον στόχο της ΕΕ να αφιερώσει τουλάχιστον το 10 % της γεωργικής έκτασης στον σκοπό αυτό· υπενθυμίζει τα ευρήματα της εκτίμησης επιπτώσεων, της 20ής Οκτωβρίου 2011, με τίτλο «Κοινή γεωργική πολιτική με ορίζοντα το 2020» (SEC(2011)1153) που αναφέρουν ότι δεν θα δημιουργηθούν σημαντικές επιπτώσεις στην παραγωγή ή το εισόδημα σε επίπεδο γεωργικής εκμετάλλευσης·

45. τονίζει ότι η γεωργική γη είναι περιορισμένη και, ως εκ τούτου, πρέπει να χρησιμοποιείται αποδοτικά· επισημαίνει την ανάγκη να συμπεριληφθούν στη στρατηγική καινοτόμα μοντέλα καλλιέργειας με χαμηλό αποτύπωμα χρήσης γης, όπως η κηπουρική και η καλλιέργεια εντόμων·

46. επισημαίνει ότι η «προστατευόμενη καλλιέργεια» φρούτων και λαχανικών σε σύγχρονα θερμοκήπια είναι ένα εξαιρετικά βιώσιμο σύστημα παραγωγής τροφίμων που χρησιμοποιείται όλο και περισσότερο και προσφέρει πολλά πλεονεκτήματα· καλεί την Επιτροπή να αναγνωρίσει τον συνεχή μετασχηματισμό στον ευρωπαϊκό τομέα των οπωροκηπευτικών, ο οποίος καθιστά δυνατή την πιο βιώσιμη παραγωγή τροφίμων και συμβάλλει στην ασφάλεια των τροφίμων, στην ασφάλεια των τροφίμων, στην αύξηση της αποδοτικότητας των πόρων και στη μείωση των απορριμμάτων τροφίμων σε ολόκληρη την αλυσίδα παραγωγής τροφίμων· επισημαίνει ότι, εκτός από το χαμηλό αποτύπωμα χρήσης γης, η σύγχρονη κηπουρική συμβάλλει σε διάφορους στόχους της στρατηγικής, όπως η χαμηλή ανάγκη για εισροές, η αποτελεσματική χρήση των πόρων και η παραγωγή φρούτων και λαχανικών κοντά στο σημείο κατανάλωσης, προωθώντας έτσι τις μικρότερες αλυσίδες εφοδιασμού και την ασφάλεια εφοδιασμού· καλεί την Επιτροπή να εξετάσει το ενδεχόμενο διάθεσης επενδυτικών κονδυλίων για την έρευνα και τις καινοτομία για προστατευόμενα συστήματα καλλιέργειας σε σύγχρονα θερμοκήπια που χρησιμοποιούν λιγότερους πόρους για την παραγωγή της ίδιας ποσότητας προϊόντων·

47. καλεί την Επιτροπή να ενθαρρύνει τις κυβερνήσεις των κρατών μελών να επεκτείνουν ή να δημιουργήσουν συστήματα που επιτρέπουν στο κοινό να ενοικιάσουν και να χρησιμοποιήσουν εγκαταλελειμμένες και αχρησιμοποίητες κρατικές εκτάσεις για παραγωγή τροφίμων·

48. τονίζει τη σημασία χρήσης της αγροδασοπονίας και των δασικών πετασμάτων για τη μείωση της πίεσης στα φυσικά δάση, τη συμβολή στην αντιμετώπιση της κλιματικής αλλαγής και την αύξηση της παραγωγικότητας, καθώς και των εναλλακτικών λύσεων στη χρήση λιπασμάτων στη γεωργική παραγωγή· ενθαρρύνει την Επιτροπή και τα κράτη μέλη να αναπτύξουν εργαλεία στα μελλοντικά εθνικά στρατηγικά τους σχέδια για την ενθάρρυνση της αναδάσωσης και της δασοφυτείας και για την προώθηση της βιώσιμης γεωργοδασοκομίας, συμπεριλαμβανομένης της δασοβόσκησης όπου είναι δυνατόν· ζητεί από την Επιτροπή να προωθήσει εξειδικευμένα προγράμματα κατάρτισης σε ολόκληρη την ΕΕ, για την ενημέρωση των γεωργών σχετικά με τα πλεονεκτήματα της ενσωμάτωσης της ξυλώδους βλάστησης στη γεωργία· επισημαίνει ότι η αποκατάσταση και αναζωογόνηση των υφιστάμενων γεωργοδασοκομικών συστημάτων, καθώς και η δημιουργία νέων θα συμβάλουν στον στόχο της στρατηγικής για τη βιοποικιλότητα για τρία δισεκατομμύρια δέντρα, εξυπηρετώντας τόσο τους στόχους για τη βιοποικιλότητα όσο και τους στόχους για το κλίμα, καθώς και τον στόχο της διαφοροποίησης και της κυκλικότητας·

49. τονίζει τη σημασία θέσπισης ισχυρών και αυστηρών κριτηρίων για την παραγωγή ανανεώσιμης ενέργειας με βάση τη βιομάζα και καλεί την Επιτροπή να θεσπίσει επιστημονικά κριτήρια στο πλαίσιο της αναθεώρησης της οδηγίας για τις ανανεώσιμες πηγές ενέργειας·

50. υπενθυμίζει ότι το ευρωπαϊκό γεωργικό — επισιτιστικό και αλιευτικό σύστημα θα πρέπει να παρέχει επαρκή και ποικίλη προσφορά ασφαλών, θρεπτικών, υγιεινών, οικονομικά προσιτών και βιώσιμα παραγμένων τροφίμων στους πολίτες ανά πάσα στιγμή και υπογραμμίζει ότι η αύξηση της οικονομικής, περιβαλλοντικής και κοινωνικής βιωσιμότητας της παραγωγής τροφίμων θα αυξήσει τελικά την ανθεκτικότητά του και θα δημιουργήσει νέες οικονομικές ευκαιρίες και θα συμβάλει στη χρήση πρώτων υλών ευρωπαϊκής προέλευσης· επισημαίνει ότι τα τρόφιμα που παράγονται περισσότερο σε τοπικό επίπεδο μπορούν να συμβάλουν σε όλους αυτούς τους στόχους, συμπεριλαμβανομένης της επισιτιστικής ασφάλειας· υπενθυμίζει ότι 33 εκατομμύρια άνθρωποι στην ΕΕ ( 69 ) δεν έχουν την οικονομική δυνατότητα να εξασφαλίσουν ένα ποιοτικό γεύμα κάθε δεύτερη ημέρα· τονίζει ότι η οικονομική προσιτότητα και η διαθεσιμότητα των τροφίμων απαιτούν κατάλληλες πολιτικές απαντήσεις και πρέπει να εξακολουθήσουν να αποτελούν βασικό μέλημα κατά την αξιολόγηση των αυξήσεων του κόστους παραγωγής, συμπεριλαμβανομένων εκείνων που προκύπτουν από την αλλαγή των γεωργικών πρακτικών· επισημαίνει την ανάγκη στήριξης της ανάπτυξης ΜΜΕ βιώσιμων τροφίμων σε αγροτικές περιοχές

51. καλεί επιτακτικά την Επιτροπή να ενσωματώσει τα ζητήματα επισιτιστικής βοήθειας στη στρατηγική «Από το αγρόκτημα στο πιάτο», διότι πολλοί Ευρωπαίοι, ιδίως μονογονεϊκές οικογένειες και φοιτητές, πλήττονται από την έλλειψη τροφίμων, και οι κοινωνικές και οικονομικές επιπτώσεις της πανδημίας θα επιδεινώσουν αυτή την κατάσταση· αναγνωρίζει τον μοναδικό ρόλο των οργανώσεων παροχής επισιτιστικής βοήθειας σε ολόκληρη την Ευρωπαϊκή Ένωση που χρειάζονται καλύτερη υποστήριξη λόγω του αυξανόμενου αριθμού ανθρώπων που χρήζουν βοήθειας· εκτιμά ότι, προκειμένου να αυξηθεί η ανθεκτικότητα του ευρωπαϊκού συστήματος τροφίμων, είναι αναγκαίο να ενισχυθεί η σύνδεση των πολιτικών τροφίμων και των γεωργικών πολιτικών από το τοπικό σε ευρωπαϊκό επίπεδο·

52. εκφράζει την ικανοποίησή του για το γεγονός ότι η Ευρωπαϊκή Πράσινη Συμφωνία επιδιώκει να διασφαλίσει αξιοπρεπείς συνθήκες διαβίωσης για τα άτομα που εργάζονται στη γεωργία και την αλιεία, καθώς και για τις οικογένειές τους· υπενθυμίζει ότι η κοινωνική διάσταση πρέπει να είναι πλήρως ενσωματωμένη σε όλες τις μελλοντικές πρωτοβουλίες της στρατηγικής από κοινού με την οικονομική και την περιβαλλοντική διάσταση· υπογραμμίζει ότι η πανδημία COVID-19 έχει ρίξει νέο φως στις δύσκολες συνθήκες εργασίας και διαβίωσης και, ως εκ τούτου, τονίζει τη σημασία της προστασίας των ατομικών και συλλογικών εργασιακών και κοινωνικών δικαιωμάτων των εργαζομένων σε γεωργικές εκμεταλλεύσεις και των εργαζομένων, συμπεριλαμβανομένων των εποχιακών και μετακινούμενων εργαζομένων, που απασχολούνται σε ολόκληρη την αλυσίδα εφοδιασμού τροφίμων της ΕΕ· ζητεί κατάλληλες συνθήκες εργασίας και διαβίωσης για όλους τους εργαζομένους του τομέα, συλλογικές διαπραγματεύσεις και κοινωνική προστασία·

53. ενθαρρύνει την Επιτροπή και τα κράτη μέλη να θεωρήσουν τις γεωργικές εκτάσεις, τη γεωργική τεχνογνωσία, την αλυσίδα εφοδιασμού τροφίμων και τους εργαζομένους της ως στρατηγικά πλεονεκτήματα για την ασφάλεια και την ευημερία όλων των Ευρωπαίων και να διασφαλίσουν ότι οι συνθήκες εργασίας και κοινωνικής προστασίας στο σύνολο της αλυσίδας εφοδιασμού γεωργικών ειδών διατροφής της ΕΕ, συμπεριλαμβανομένου του κατάλληλου ελέγχου των αθέμιτων πρακτικών στην αλυσίδα αυτή, πληρούν τα εθνικά και ενωσιακά πρότυπα για όλους τους εργαζομένους·

54. υπογραμμίζει τη σημασία των εποχιακών εργαζομένων για την ομαλή λειτουργία της αλυσίδας εφοδιασμού και ζητεί ισχυρά μέτρα για να διασφαλιστούν κατάλληλες συνθήκες εργασίας και διαβίωσης για τους εργαζομένους αυτούς· ενθαρρύνει τους εμπόρους λιανικής να αναλάβουν την ευθύνη και να τηρούν τα κριτήρια κοινωνικής, περιβαλλοντικής και οικονομικής βιωσιμότητας στις πρακτικές προμηθειών τους·

55. εκφράζει την ικανοποίησή του για την πρόθεση της Επιτροπής να προτείνει ένα σχέδιο έκτακτης ανάγκης για την αντιμετώπιση των επισιτιστικών κρίσεων, αποτιμώντας την εμπειρία που αποκτήθηκε κατά τη διάρκεια της πανδημίας COVID-19 και συμπεριλαμβάνοντας εναρμονισμένα μέτρα για τη διασφάλιση της ορθής λειτουργίας της εσωτερικής αγοράς· θεωρεί ότι η προώθηση εδαφικών σχεδίων για τα τρόφιμα που ενθαρρύνουν την ανάπτυξη βραχέων δικτύων εφοδιασμού τροφίμων στα κράτη μέλη μπορεί να βοηθήσει στην αντιμετώπιση αυτών των κρίσεων·

56. συμμερίζεται την άποψη ότι η πανδημία της νόσου COVID-19 έχει επισημάνει τη σπουδαιότητα της διασφάλισης ενός εύρωστου, βιώσιμου και ανθεκτικού συστήματος τροφίμων το οποίο θα είναι σε θέση να λειτουργεί σε οποιεσδήποτε περιστάσεις και θα είναι ικανό να διασφαλίζει την πρόσβαση σε επαρκή προσφορά τοπικών τροφίμων σε προσιτές τιμές για τους Ευρωπαίους καταναλωτές· υπογραμμίζει, εν προκειμένω, την ανάγκη διατήρησης της ομαλής λειτουργίας της ενιαίας αγοράς και, ιδίως, της κυκλοφορίας των τροφίμων, μεταξύ άλλων σε περιόδους υγειονομικής κρίσης· τονίζει, ακόμη, ότι η πανδημία θα πρέπει επίσης να αποτελέσει ευκαιρία για την οικοδόμηση ενός βιώσιμου και ανθεκτικού συστήματος τροφίμων και όχι δικαιολογία για χαμηλότερο επίπεδο φιλοδοξίας, δεδομένου ότι η βιωσιμότητα και η υγεία είναι αλληλένδετα ζητήματα·

57. τονίζει την ανάγκη, εν μέρει λόγω των διαταραχών στις παγκόσμιες αλυσίδες παραγωγής και της αυξημένης αστάθειας των τιμών που προκαλεί η πανδημία COVID-19, να αναπτυχθεί ανοικτή στρατηγική αυτονομία για την ΕΕ με στόχο τη διασφάλιση της πρόσβασης σε βασικές αγορές και τη μείωση της εξάρτησης από εισαγωγές αγαθών ζωτικής σημασίας, όπως οι πηγές φυτικών πρωτεϊνών· επαναλαμβάνει ότι τα αγροδιατροφικά συστήματα πρέπει να αναγνωριστούν ως καίρια πτυχή της ανοικτής στρατηγικής αυτονομίας της ΕΕ, προκειμένου να διασφαλιστεί επαρκής διαθεσιμότητα ασφαλών και καλής ποιότητας τροφίμων και να διατηρηθούν λειτουργικές και ανθεκτικές αλυσίδες εφοδιασμού τροφίμων και εμπορικές ροές κατά τη διάρκεια μελλοντικών κρίσεων, σύμφωνα με το άρθρο 2 παράγραφος 1 της συμφωνίας του Παρισιού·

58. τονίζει ότι ο αγροδιατροφικός τομέας δεν υποστηρίζει μόνο τους γεωργούς, αλλά και τις ανάντη και κατάντη επιχειρήσεις, διασφαλίζει και δημιουργεί θέσεις εργασίας και αποτελεί τη ραχοκοκαλιά ολόκληρης της βιομηχανίας τροφίμων· επισημαίνει εν προκειμένω ότι η διατήρηση του πολιτιστικού τοπίου είναι η κινητήρια δύναμη για τις ενεργές αγροτικές περιοχές· επισημαίνει τη σημασία της παραδοσιακής βιοτεχνίας στην περιφερειακή και τοπική παραγωγή τροφίμων και την πλούσια πολιτιστική ποικιλομορφία που προκύπτει από αυτήν· υπενθυμίζει ότι η διατήρηση και η μετάδοση της γνώσης της βιοτεχνίας στην παραγωγή τροφίμων θα πρέπει επίσης να υποστηρίζεται ως οριζόντιο τμήμα της στρατηγικής «Από το αγρόκτημα στο πιάτο», εντάσσοντάς την, για παράδειγμα, καλύτερα σε συμμετοχικά προγράμματα έρευνας και ανάπτυξης·

59. εκφράζει την απογοήτευση του για την έλλειψη προβολής και φιλόδοξων στόχων όσον αφορά τη συμβολή και το δυναμικό του τομέα της αλιείας και της υδατοκαλλιέργειας στη στρατηγική «Από το αγρόκτημα στο πιάτο»· καλεί την Επιτροπή να δώσει τη δέουσα προσοχή στον ιδιαίτερο χαρακτήρα της αλιείας και της υδατοκαλλιέργειας σε όλες τις μελλοντικές νομοθετικές προτάσεις, στρατηγικές ή κατευθυντήριες γραμμές· τονίζει την ανάγκη για μια προσέγγιση που βασίζεται στο οικοσύστημα προκειμένου οι πληθυσμοί των ψαριών να φθάσουν σε βιώσιμα επίπεδα και να αποκατασταθούν τα θαλάσσια και παράκτια οικοσυστήματα, η οποία θα πρέπει επίσης να επικεντρωθεί στα οφέλη και την κοινωνική, οικονομική και περιβαλλοντική βιωσιμότητα των τομέων της αλιείας και της υδατοκαλλιέργειας·

60. υπογραμμίζει ότι τα ισχυρά και αξιόπιστα νομικά πλαίσια για τον τομέα της αλιείας και της υδατοκαλλιέργειας, η συνεπής εφαρμογή της αρχής της προφύλαξης και η συμφωνία με τις επικαιροποιημένες στρατηγικές κατευθυντήριες γραμμές για τη βιώσιμη ανάπτυξη της υδατοκαλλιέργειας της ΕΕ, θα πρέπει να παρέχουν τη βάση για τη βιώσιμη αξιοποίηση του δυναμικού στον τομέα καθώς και για καλύτερα μέτρα προστασίας και υγείας των ζώων, συμπεριλαμβανομένης της μείωσης της χρήσης κτηνιατρικών φαρμάκων, καθώς και αντιβιοτικών, με επακόλουθες αυξήσεις των ιχθυοπληθυσμών και μεγαλύτερη σαφήνεια όσον αφορά τη χρήση των χώρων και των αδειών για όλες τις ανθρωπογενείς χρήσεις, μεταξύ άλλων στην υδατοκαλλιέργεια, επιτρέποντας μεγαλύτερη προβλεψιμότητα για τις επενδύσεις χωρίς να υπονομεύεται η περιβαλλοντική νομοθεσία· επισημαίνει τη σημασία δημιουργίας ενός μηχανισμού που θα χαρακτηρίζεται από διαφάνεια και συμμετοχικότητα, ο οποίος θα συνάδει με την οδηγία 2014/89/ΕΕ για τον θαλάσσιο χωροταξικό σχεδιασμό, για τη δίκαιη κατανομή του χώρου σε όλα τα ενδιαφερόμενα μέρη· τονίζει την ανάγκη πλήρους σεβασμού των θαλάσσιων προστατευόμενων περιοχών·

61. τονίζει ότι οι καλοί μηχανισμοί ιχνηλασιμότητας, που ανταποκρίνονται στις απαιτήσεις των καταναλωτών, παρέχοντας πληροφορίες σχετικά με το πού, πότε, πώς και ποια ψάρια αλιεύθηκαν ή εκτράφηκαν, συμπεριλαμβανομένης της προέλευσης και της μεθόδου επισήμανσης της προέλευσης και της μεθόδου παραγωγής, καθώς και των υψηλών προτύπων βιωσιμότητας και καλής διαβίωσης των ζώων για όλα τα προϊόντα που πωλούνται στις αγορές της ΕΕ, συμπεριλαμβανομένων εκείνων που εισάγονται από χώρες εκτός της ΕΕ, είναι ζωτικής σημασίας για τη διασφάλιση της ασφάλειας των τροφίμων, της διαφάνειας για τους καταναλωτές, τον τομέα και τις διάφορες διοικήσεις, της καταπολέμησης της παράνομης, λαθραίας και άναρχης (ΠΛΑ) αλιείας και για την επίτευξη των στόχων της Πράσινης Συμφωνίας και των ΣΒΑ· τονίζει, ως προς αυτό, τη σημασία των τεχνολογιών που είναι ασφαλείς στον κυβερνοχώρο για την ανάπτυξη ακριβών ψηφιακών συστημάτων ιχνηλασιμότητας· ζητεί μια συντονισμένη προσέγγιση προκειμένου να διασφαλιστεί η συνοχή μεταξύ των διαφόρων πρωτοβουλιών για το θέμα αυτό, με τη συμμετοχή όλων των παραγόντων της αλυσίδας αξίας· ζητεί μέτρα ελέγχου προκειμένου να εξασφαλισθεί ότι όλα τα εισαγόμενα αλιευτικά προϊόντα που εισέρχονται στην αγορά της ΕΕ συμμορφώνονται με τα διεθνώς συμφωνημένα κοινωνικά πρότυπα, όπως αυτά που ορίζονται στη Σύμβαση αριθ. 188 της ΔΟΕ για την εργασία στον τομέα της αλιείας και εφαρμόζονται στην ΕΕ μέσω της οδηγίας (ΕΕ) 2017/159 του Συμβουλίου ( 70 ) , προκειμένου να αποτρέπεται η εισαγωγή στην αγορά της ΕΕ αλιευτικών προϊόντων που αλιεύθηκαν από σκάφη που δεν τηρούν τα ελάχιστα κοινωνικά πρότυπα·

62. υπενθυμίζει τους στόχο